qundao/data-zh-poetry huggingface dataset:
聞潮陽吳子野出家
作者：蘇軾
朝代：宋

予昔少年日，氣蓋里閭俠。
自言似劇孟，叩門知緩急。
千金已散盡，白首空四壁。
烈士歎暮年，老驥悲伏櫪。
妻孥真敝屣，脫棄何足惜。
四大猶幻座，衣冠矧外物。
一朝發無上，願老靈山宅。
世事子如何，禪心久空寂。
世間出世間，此道無兩得。
故應入枯槁，習氣要除拂。
丈夫生豈易，趣捨志匪石。
當爲獅子吼，佛法無南北。
聞辯才法師復歸上天竺以詩戲問
作者：蘇軾
朝代：宋

道人出山去，山色如死灰。
白雲不解笑，青松有餘哀。
忽聞道人歸，鳥語山容開。
神光出寶髻，法雨洗浮埃。
想見南北山，花發前後臺。
寄聲問道人，借禪以爲詼。
何所聞而去，何所見而回。
道人笑不答，此意安在哉。
昔年本不住，今者亦無來。
此語竟非是，且食白楊梅。
聞錢道士與越守穆父飲酒送二壺
作者：蘇軾
朝代：宋

龍根爲脯玉爲漿，下界寒醅亦漫嘗。
一紙鵝經逸少醉，他年鵬賦謫仙狂。
金丹自足留衰鬢，苦淚何須點別腸。
吳越舊邦遺澤在，定應符竹付諸郎。
聽僧昭素琴
作者：蘇軾
朝代：宋

至和無攫醳，至平無按抑。
不知微妙聲，究竟從何出。
散我不平氣，洗我不和心。
此心知有在，尚復此微吟。
聽武道士彈賀若
作者：蘇軾
朝代：宋

清風終日自開簾，凉月今宵肯挂簷。
琴裏若能知賀若，詩中定合愛陶潛。
聽賢師琴
作者：蘇軾
朝代：宋

大弦春溫和且平，小弦廉折亮以清。
平生未識宮與角，但聞牛鳴盎中雉登木。
門前剝啄誰叩門，山僧未閑君勿嗔。
歸家且覓千斛水，浄洗從前箏笛耳。
胡完夫母周夫人挽詞
作者：蘇軾
朝代：宋

柏舟高節冠鄉鄰，絳帳清風聳搢紳。
豈似凡人但慈母，能令孝子作忠臣。
當年織屨隨方進，晚節稱觴見伯仁。
回首悲凉便陳迹，凱風吹盡棘成薪。
胡穆秀才遺古銅器似鼎而小上有兩柱可以覆而不蹶以爲鼎則不足疑其飲器也胡有詩答之
作者：蘇軾
朝代：宋

隻耳獸齧環，長唇鵝擘喙。
三趾下銳春蒲短，兩柱高張秋菌細。
君看翻覆俯仰間，覆成三角翻兩髻。
古書雖滿腹，苟有用我亦隨世。
嗟君一見呼作鼎，纔注升合已漂逝。
不如學鴟夷，盡日盛酒真良計。
臂痛謁告作三絕句示四君子·其一
作者：蘇軾
朝代：宋

公退清閑如致仕，酒餘歡適以還鄉。
不妨更有安心病，卧看縈簾一炷香。
臂痛謁告作三絕句示四君子·其三
作者：蘇軾
朝代：宋

小閣低窗卧宴溫，了然非默亦非言。
維摩示病吾真病，誰識東坡不二門。
臂痛謁告作三絕句示四君子·其二
作者：蘇軾
朝代：宋

心有何求遣病安，年來古井不生瀾。
祗愁戲瓦閑童子，却作泠泠一水看。
臘日遊孤山訪惠勤惠思二僧
作者：蘇軾
朝代：宋

天欲雪，雲滿湖，樓臺明滅山有無。
水清石出魚可數，林深無人鳥相呼。
臘日不歸對妻孥，名尋道人實自娛。
道人之居在何許，寶雲山前路盤紆。
孤山孤絕誰肯廬，道人有道山不孤。
紙窗竹屋深自暖，擁褐坐睡依團蒲。
天寒路遠愁僕夫，整駕催歸及未晡。
出山迴望雲木合，但見野鶻盤浮圖。
茲遊淡薄歡有餘，到家恍如夢蘧蘧。
作詩火急追亡逋，清景一失後難摹。
臨城道中作
作者：蘇軾
朝代：宋

逐客何人著眼看，太行千里送征鞍。
未應愚谷能留柳，可獨衡山解識韓。
臨安三絕·將軍樹
作者：蘇軾
朝代：宋

阿堅澤畔菰蒲節，玄德牆頭羽葆桑。
不會世間閑草木，與人何事管興亡。
臨安三絕·石鏡
作者：蘇軾
朝代：宋

山雞舞破半巌雲，菱葉開殘野水春。
應笑武都山下土，枉教明月殉佳人。
臨安三絕·錦溪
作者：蘇軾
朝代：宋

楚人休笑沐猴冠，越俗徒誇翁子賢。
五百年間異人出，盡將錦繡裹山川。
臨江仙
作者：蘇軾
朝代：宋

一別都門三改火，天涯踏盡紅塵。依然一笑作春溫。無波真古井，有節是秋筠。惆悵孤帆連夜發，送行淡月微雲。尊前不用翠眉顰。人生如逆旅，我亦是行人。
臨江仙
作者：蘇軾
朝代：宋

九十日春都過了，貪忙何處追遊。三分春色一分愁。雨翻榆莢陣，風轉柳花球。閬苑先生須自責，蟠桃動是千秋。不知人世苦厭求。東皇不拘束，肯為使君留。
臨江仙
作者：蘇軾
朝代：宋

冬夜夜寒冰合井，畫堂明月侵幃。青缸明滅照悲啼。青缸挑欲盡，粉淚裛還垂。未盡一尊先掩淚，歌聲半帶清悲。情聲兩盡莫相違。欲知腸斷處，樑上暗塵飛。
臨江仙
作者：蘇軾
朝代：宋

四大從來都遍滿，此間風水何疑。故應為我發新詩。幽花香澗谷，寒藻舞淪漪。借與玉川生兩腋，天仙未必相思。還憑流水送人歸。層巔餘落日，草露已沾衣。
臨江仙
作者：蘇軾
朝代：宋

多病休文都瘦損，不堪金帶垂腰。望湖樓上暗香飄。和風春弄袖，明月夜聞簫。酒醒夢迴清漏永，隱床無限更潮。佳人不見董嬌饒。徘徊花上月，空度可憐宵。
臨江仙
作者：蘇軾
朝代：宋

夜飲東坡醒復醉，歸來彷彿三更。家童鼻息已雷鳴。敲門都不應，倚杖聽江聲。長恨此身非我有，何時忘卻營營。夜闌風靜縠紋平。小舟從此逝，江海寄餘生。
臨江仙
作者：蘇軾
朝代：宋

尊酒何人懷李白，草堂遙指江東。珠簾十里卷香風。花開又花謝，離恨幾千重。輕舸渡江連夜到，一時驚笑衰容。語音猶自帶吳儂。夜闌對酒處，依舊夢魂中。
臨江仙
作者：蘇軾
朝代：宋

忘卻成都來十載，因君未免思量。憑將清淚灑江陽。故山知好在，孤客自悲涼。坐上別愁君未見，歸來欲斷無腸。殷勤且更盡離觴。此身如傳舍，何處是吾鄉。
臨江仙
作者：蘇軾
朝代：宋

我勸髯張歸去好，從來自己忘情。塵心消盡道心平。江南與塞北，何處不堪行。俎豆庚桑真過矣，憑君說與南榮。願聞吳越報豐登。君王如有問，結襪賴王生。
臨江仙
作者：蘇軾
朝代：宋

昨夜渡江何處宿，望中疑是秦淮。月明誰起笛中哀。多情王謝女，相逐過江來。雲雨未成還又散，思量好事難諧。憑陵急槳兩相催。想伊歸去後，應似我情懷。
臨江仙
作者：蘇軾
朝代：宋

細馬遠馱雙侍女，青巾玉帶紅靴。溪山好處便為家。誰知巴峽路，卻見洛城花。面旋落英飛玉蕊，人間春日初斜。十年不見紫雲車。龍丘新洞府，鉛鼎養丹砂。
臨江仙
作者：蘇軾
朝代：宋

自古相從休務日，何妨低唱微吟。天垂雲重作春陰。坐中人半醉，簾外雪將深。聞道分司狂御史，紫雲無路追尋。悽風寒雨是駸駸。問囚長損氣，見鶴忽驚心。
臨江仙
作者：蘇軾
朝代：宋

詩句端來磨我鈍，鈍錐不解生鋩。歡顏為我解冰霜。酒闌清夢覺，春草滿池塘。應念雪堂坡下老，昔年共採芸香。功成名遂早還鄉。回車來過我，喬木擁千章。
臨江仙
作者：蘇軾
朝代：宋

誰道東陽都瘦損，凝然點漆精神。瑤林終自隔風塵，試看披鶴氅，仍是謫仙人。省可清言揮玉麈，真須保器全真。風流何似道家純。不應同蜀客，惟愛卓文君。
自徑山回得呂察推詩用其韵招之宿湖上
作者：蘇軾
朝代：宋

多君貴公子，愛山如愛色。
心隨葉舟去，夢繞千山碧。
新詩到中路，令我喜折屐。
古來軒冕徒，操舍兩悲慄。
數朝辭簪笏，兩脚得暫赤。
歸來不入府，却走湖上宅。
寵辱吾久忘，寧畏官長詰。
飄然便歸去，誰在子思側。
君能從我遊，出郭及未黑。
自昌化雙溪館下步尋溪源至治平寺二首·其一
作者：蘇軾
朝代：宋

亂山滴翠衣裘重，雙澗響空窗戶摇。
飽食不嫌溪筍瘦，穿林閑覓野芎苗。
却愁縣令知游寺，尚喜漁人爭渡橋。
正似醴泉山下路，桑枝刺眼麥齊腰。
自昌化雙溪館下步尋溪源至治平寺二首·其二
作者：蘇軾
朝代：宋

每見田園輒自招，倦飛不擬控扶摇。
共疑楊惲非鋤豆，誰信劉章解立苗。
老去尚貪彭澤米，夢歸時到錦江橋。
宦游莫作無家客，舉族長懸似細腰。
自普照游二庵
作者：蘇軾
朝代：宋

長松吟風晚雨細，東庵半掩西庵閉。
山行盡日不逢人，裛裛野梅香入袂。
居僧笑我戀清景，自厭山深出無計。
我雖愛山亦自笑，獨往神傷後難繼。
不如西湖飲美酒，紅杏碧桃香覆髻。
作詩寄謝採薇翁，本不避人那避世。
自浄土寺步至功臣寺
作者：蘇軾
朝代：宋

落日岸葛巾，晚風吹羽扇。
松間野步穩，竹外飛橋轉。
神功鑿橫嶺，巌石得巨片。
直渡千人溝，下有微流泫。
岡巒蔚回合，金碧爛明絢。
緬懷異姓王，負擔此鄉縣。
長逢胯下辱，屢乞桑間飯。
誰謂山石頑，識此希世彥。
凜然英氣逼，屹起猶聳戰。
他年萬騎歸，父老恣歡宴。
錦繡被原野，金珠散貧賤。
竇融既入朝，吳芮空記面。
榮華坐銷歇，閱世如郵傳。
惟有長明燈，依然照深殿。
自清平鎮遊樓觀五郡大秦延生仙遊往返四日得十一詩寄子由同作·五郡
作者：蘇軾
朝代：宋

古觀正依林麓斷，居民來就水泉甘。
亂溪赴渭爭趨北，飛鳥迎山不復南。
羽客衣冠朝上象，野人香火祝春蠶。
汝師豈解言符命，山鬼何知托老聃。
自清平鎮遊樓觀五郡大秦延生仙遊往返四日得十一詩寄子由同作·仙遊潭
作者：蘇軾
朝代：宋

翠壁下無路，何年雷雨穿。
光摇巌上寺，深到影中天。
我欲然犀看，龍應抱寶眠。
誰能孤石上，危坐試僧禪。
自清平鎮遊樓觀五郡大秦延生仙遊往返四日得十一詩寄子由同作·北寺
作者：蘇軾
朝代：宋

唐初傳有此，亂後不留碑。
畏虎關門早，無村得米遲。
山泉自入甕，野桂不勝炊。
信美那能久，應先學忍饑。
自清平鎮遊樓觀五郡大秦延生仙遊往返四日得十一詩寄子由同作·南寺
作者：蘇軾
朝代：宋

東去愁攀石，西來怯渡橋。
碧潭如見試，白塔苦相招。
野饋慚微薄，村沽慰寂寥。
路窮斤斧絕，松桂得干霄。
自清平鎮遊樓觀五郡大秦延生仙遊往返四日得十一詩寄子由同作·大秦寺
作者：蘇軾
朝代：宋

晃蕩平川盡，坡陀翠麓橫。
忽逢孤塔迥，獨向亂山明。
信足幽尋遠，臨風却立驚。
原田浩如海，滾滾盡東傾。
自清平鎮遊樓觀五郡大秦延生仙遊往返四日得十一詩寄子由同作·愛玉女洞中水既致兩瓶恐後復取而爲使者見紿因破竹爲契使寺僧藏其一以爲往來之信戲謂之調水符
作者：蘇軾
朝代：宋

欺謾久成俗，關市有契繻。
誰知南山下，取水亦置符。
古人辨淄澠，皎若鶴與鳬。
吾今既謝此，但視符有無。
常恐汲水人，智出符之餘。
多防竟無及，棄置爲長吁。
自清平鎮遊樓觀五郡大秦延生仙遊往返四日得十一詩寄子由同作·授經臺
作者：蘇軾
朝代：宋

劍舞有神通草聖，海山無事化琴工。
此臺一覽秦川小，不待傳經意已空。
自清平鎮遊樓觀五郡大秦延生仙遊往返四日得十一詩寄子由同作·樓觀
作者：蘇軾
朝代：宋

鳥噪猿呼晝閉門，寂寥誰識古皇尊。
青牛久已辭轅軛，白鶴時來訪子孫。
山近朔風吹積雪，天寒落日淡孤村。
道人應怪遊人衆，汲盡階前井水渾。
自清平鎮遊樓觀五郡大秦延生仙遊往返四日得十一詩寄子由同作·玉女洞
作者：蘇軾
朝代：宋

洞裏吹簫子，終年守獨幽。
石泉爲曉鏡，山月當簾鉤。
歲晚杉楓盡，人歸霧雨愁。
送迎應鄙陋，誰繼楚臣謳。
自清平鎮遊樓觀五郡大秦延生仙遊往返四日得十一詩寄子由同作·自仙遊回至黑水見居民姚氏山亭高絕可愛復憩其上
作者：蘇軾
朝代：宋

山鴉曉辭谷，似報遊人起。
出門猶屢顧，慘若去吾里。
道途險且迂，繼此復能幾。
溪邊有危構，歸駕聊復柅。
愛此山中人，縹緲如仙子。
平生慕獨往，官爵同一屣。
胡爲此溪邊，眷眷若有俟。
國恩久未報，念此慚且泚。
臨風浩悲叱，萬世同一軌。
何年謝簪紱，丹砂留迅晷。
自清平鎮遊樓觀五郡大秦延生仙遊往返四日得十一詩寄子由同作·馬融石室
作者：蘇軾
朝代：宋

未應將軍聘，初從季直游。
絳紗生不識，蒼石尚能留。
豈害依梁冀，何須困李侯。
吾詩慎勿刻，猿鶴爲君羞。
自興國往筠宿石田驛南二十五里野人舍
作者：蘇軾
朝代：宋

溪上青山三百疊，快馬輕衫來一抹。
倚山修竹有人家，橫道清泉知我渴。
芒鞋竹杖自輕軟，蒲薦松牀亦香滑。
夜深風露滿中庭，惟有孤螢自開闔。
自金山放船至焦山
作者：蘇軾
朝代：宋

金山樓觀何耽耽，撞鐘擊鼓聞淮南。
焦山何有有修竹，采薪汲水僧兩三。
雲霾浪打人跡絕，時有沙戶祈春蠶。
我來金山更留宿，而此不到心懷慚。
同遊興盡决獨往，賦命窮薄輕江潭。
清晨無風浪自湧，中流歌嘯倚半酣。
老僧下山驚客至，迎笑喜作巴人談。
自言久客忘鄉井，只有彌勒爲同龕。
困眠得就紙帳暖，飽食未厭山蔬甘。
山林饑餓古亦有，無田不退寧非貪。
展禽雖未三見黜，叔夜自知七不堪。
行當投劾謝簪組，爲我佳處留茅庵。
自雷適廉宿於興廉村浄行院
作者：蘇軾
朝代：宋

荒凉海南北，佛舍如雞棲。
忽行榕林中，跨空飛栱枅。
當門冽碧井，洗我兩足泥。
高堂磨新磚，洞戶分角圭。
倒牀便甘寢，鼻息如虹霓。
童僕不肯去，我爲半日稽。
晨登一葉舟，醉兀十里溪。
醒來知何處，歸路老更迷。
自題臨文與可畫竹
作者：蘇軾
朝代：宋

石室先生清興動，落筆縱橫飛小鳳。
借君妙意寫篔簹，留與詩人發吟諷。
自題金山畫像
作者：蘇軾
朝代：宋

心似已灰之木，身如不繫之舟。
問汝平生功業，黄州惠州儋州。
至濟南李公擇以詩相迎次其韵二首·其一
作者：蘇軾
朝代：宋

敝裘羸馬古河濱，野闊天低糝玉塵。
自笑餐氈典屬國，來看換酒謫仙人。
宦遊到處身如寄，農事何時手自親。
剩作新詩與君和，莫因風雨廢鳴晨。
至濟南李公擇以詩相迎次其韵二首·其二
作者：蘇軾
朝代：宋

夜擁笙歌霅水濱，回頭樂事總成塵。
今年送汝作太守，到處逢君是主人。
聚散細思都是夢，身名漸覺兩非親。
相從繼燭何須問，蝙蝠飛時日正晨。
至真州再和二首·其一
作者：蘇軾
朝代：宋

老手王摩詰，窮交孟浩然。
論詩曾伴直，話舊已忘年。
北上難陪驥，東行且趁船。
離亭花映肉，醉眼鷺窺蓮。
柂轉三山沒，風回五兩偏。
荒祠過瓜步，古甃墮松巔。
聞道清香閣，新篘白玉泉。
莫教門掩夜，坐待月流天。
小院檀槽鬧，空庭樺獨煙。
公詩便堪唱，爲付小嬋娟。
至真州再和二首·其二
作者：蘇軾
朝代：宋

公顔如雪柏，千載故依然。
笑我無根柳，空中不待年。
肯留歸闕旆，坐待逆風船。
特許門傳籥，那知箭起蓮。
相逢月上後，小語坐西偏。
流落千帆側，追思百尺巔。
躬耕懷谷口，水石羨平泉。
茅屋歸元亮，霓裳醉樂天。
行聞宣室召，歸近御爐烟。
未用歌池上，隨宜教李娟。
至秀州贈錢端公安道並寄其弟惠山老
作者：蘇軾
朝代：宋

鴛鴦湖邊月如水，孤舟夜榜鴛鴦起。
平明繫纜石橋亭，慚愧冒寒髯御史。
結交最晚情獨厚，論心無數今有幾。
寂寞抱關歎蕭生，耆老執戟哀揚子。
怪君顔采却秀發，無乃遷謫反便美。
天公欲困無奈何，世人共抑真疏矣。
毘陵高山錫爲骨，陸子遺味泉冰齒。
賢哉仲氏早拂衣，占斷此山長洗耳。
山頭望湖光潑眼，山下濯足波生指。
倘容逸少問金堂，記與嵇康留石髓。
臺頭寺步月得人字
作者：蘇軾
朝代：宋

風吹河漢掃微雲，步屧中庭月趁人。
浥浥爐香初泛夜，離離花影欲摇春。
遥知金闕同清景，想見氈車輾暗塵。
回首舊游真是夢，一簪華髮岸綸巾。
臺頭寺送宋希元
作者：蘇軾
朝代：宋

相從傾蓋只今年，送別南臺便黯然。
入夜更歌金縷曲，他時莫忘角弓篇。
三年不顧東鄰女，二頃方求負郭田。
我欲歸休君未可，茂先方議劚龍泉。
臺頭寺雨中送李邦直赴史館分韵得憶字人字兼寄孫巨源二首·其一
作者：蘇軾
朝代：宋

霜林日夜西風急，老送君歸百憂集。
清歌窈眇入行雲，雲爲不行天爲泣。
紅葉黄花秋正亂，白魚紫蟹君須憶。
憑君說向髯將軍，衰病相逢應不識。
臺頭寺雨中送李邦直赴史館分韵得憶字人字兼寄孫巨源二首·其二
作者：蘇軾
朝代：宋

珥筆西歸近紫宸，太平典冊不緣麟。
付君此事寧論晉，載我當時舊過秦。
門外想無千斛米，墓中知有百年人。
看君兩眼明如鏡，休把春秋坐素臣。
與參寥師行園中得黄耳蕈
作者：蘇軾
朝代：宋

遣化何時取衆香，法筵齋缽久淒涼。
寒蔬病甲誰能採，落葉空畦半已荒。
老楮忽生黄耳菌，故人兼致白芽薑。
蕭然放箸東南去，又入春山筍蕨鄉。
與周長官李秀才遊徑山二君先以詩見寄次其韵二首·其一
作者：蘇軾
朝代：宋

少年飲紅裙，酒盡推不去。
呼來徑山下，試與洗塵霧。
癡馬惜障泥，臨流不肯渡。
獨有汝南君，從我無朝暮。
肯將紅塵脚，暫著白雲屨。
嗟我與世人，何異笑百步。
功名一破甑，棄置何用顧。
更憑陶靖節，往問征夫路。
與周長官李秀才遊徑山二君先以詩見寄次其韵二首·其二
作者：蘇軾
朝代：宋

龍亦戀故居，百年尚來去。
至今雨雹夜，殿闇風纏霧。
而我棄鄉國，大江忘北渡。
便欲此山前，築室安遲暮。
又恐太幽獨，歲晚霜入屨。
同遊得李生，仄足隨蹇步。
孔明不自愛，臨老起三顧。
吾歸便却掃，誰踏門前路。
與子由同游寒溪西山
作者：蘇軾
朝代：宋

散人出入無町畦，朝游湖北暮淮西。
高安酒官雖未上，兩脚垂欲穿塵泥。
與君聚散若雲雨，共惜此日相提携。
千摇萬兀到樊口，一箭放溜先鳧鷖。
層層草木暗西嶺，瀏瀏霜雪鳴寒溪。
空山古寺亦何有，歸路萬頃青玻璃。
我今漂泊等鴻雁，江南江北無常棲。
幅巾不擬過城市，欲踏徑路開新蹊。
却憂別後不忍到，見子行迹空餘悽。
吾儕流落豈天意，自坐迂闊非人擠。
行逢山水輒羞歎，此去未免勤鹽虀。
何當一遇李八百，相哀白髮分刀圭。
與孟震同遊常州僧舍三首·其一
作者：蘇軾
朝代：宋

年來轉覺此生浮，又作三吳浪漫遊。
忽見東平孟君子，夢中相對說黄州。
與孟震同遊常州僧舍三首·其三
作者：蘇軾
朝代：宋

知君此去便歸耕，笑指孤舟一葉輕。
待向三茅乞靈雨，半篙流水送君行。
與孟震同遊常州僧舍三首·其二
作者：蘇軾
朝代：宋

湛湛清池五月寒，小山無數碧巑岏。
穉杉戢戢三千本，且作凌雲合抱看。
與客遊道場何山得鳥字
作者：蘇軾
朝代：宋

清溪到山盡，飛路盤空小。
紅亭與白塔，隠見喬木杪。
中休得小庵，孤絕寄雲表。
洞庭在北戶，雲水天渺渺。
庵僧俗緣盡，浄業洗未了。
十年畫鵲竹，益以詩自繞。
高堂儼像設，禪室各深窈。
奔泉何處來，華屋過溪沼。
何山隔幽谷，去路清且悄。
長松度翠蔓，絕壁挂啼鳥。
我友自杭來，尚歎所歷少。
歸途風雨作，一洗紅日燎。
俄驚萬竅號，黑霧卷蓬蓼。
舟人紛變色，坐羨輕鷗矯。
我獨喚酒杯，醉死勝流殍。
書生例强狠，造物空煩擾。
更將掀舞勢，把燭畫風篠。
美人爲破顔，正似腰支嫋。
明朝更陳迹，清景墮空杳。
作詩記餘歡，萬古一昏曉。
與李彭年同送崔岐歸二曲馬上口占
作者：蘇軾
朝代：宋

霜乾木落愛秦川，興發身輕逐鳥翩。
貪看暮山忘遠近，强陪歸客更流連。
貂裘犯雪觀形勝，駿馬隨鷹搏野鮮。
爲問南溪李夫子，壯心應未逐流年。
與梁先舒煥泛舟得臨釀字二首·其一
作者：蘇軾
朝代：宋

彭城古戰國，孤客倦登臨。
汴泗交流處，清潭百丈深。
故人輕千里，繭足來相尋。
何以娛嘉客，潭水洗君心。
與梁先舒煥泛舟得臨釀字二首·其二
作者：蘇軾
朝代：宋

老守厭簿書，先生罷函丈。
風流魏晉間，談笑羲皇上。
河洪忽已過，水色綠可釀。
君無輕此樂，此樂清且放。
與梁左藏會飲傅國博家
作者：蘇軾
朝代：宋

將軍破賊自草檄，論詩說劍俱第一。
彭城老守本虛名，識字劣能欺項籍。
風流別駕貴公子，欲把笙歌暖鋒鏑。
紅旆朝開猛士噪，翠帷暮捲佳人出。
東堂醉卧呼不起，啼鳥落花春寂寂。
試教長笛傍耳根，一聲吹裂階前石。
與歐育等六人飲酒
作者：蘇軾
朝代：宋

忽驚春色二分空，且看樽前半丈紅。
苦戰知君便白羽，倦游憐我憶黄封。
年來齒髮老未老，此去江淮東復東。
記取六人相會處，引杯看劍坐生風。
與正輔遊香積寺
作者：蘇軾
朝代：宋

越山少松竹，常苦野火厄。
此峰獨蒼然，感荷佛祖力。
茯苓無人采，千歲化琥珀。
幽光發中夜，見者惟木客。
我豈無長鑱，真贋苦難識。
靈苗與毒草，疑似在毫髮。
把玩竟不食，棄置長太息。
山僧類有道，辛苦常谷汲。
我慚作機舂，鑿破混沌穴。
幽尋恐不繼，書板記歲月。
與毛令方尉遊西菩寺二首·其一
作者：蘇軾
朝代：宋

推擠不去已三年，魚鳥依然笑我頑。
人未放歸江北路，天教看盡浙西山。
尚書清節衣冠後，處士風流水石間。
一笑相逢那易得，數詩狂語不須刪。
與毛令方尉遊西菩寺二首·其二
作者：蘇軾
朝代：宋

路轉山腰足未移，水清石瘦便能奇。
白雲自占東西嶺，明月誰分上下池。
黑黍黄粱初熟候，朱柑綠橘半甜時。
人生此樂須天付，莫遣兒曹取次知。
與潘三失解後飲酒
作者：蘇軾
朝代：宋

千金敝帚人誰買，半額蛾眉世所妍。
顧我自爲都眊矂，憐君欲鬬小嬋娟。
青雲豈易量他日，黄菊猶應似去年。
醉裏未知誰得喪，滿江風月不論錢。
與王郎夜飲井水
作者：蘇軾
朝代：宋

吳興六月水泉溫，千頃菰蒲聚鬬蚊。
此井獨能深一丈，凜然如我亦如君。
與王郎昆仲及兒子邁遶城觀荷花登峴山亭晚入飛英寺分韵得月明星稀四首·其一
作者：蘇軾
朝代：宋

昨夜雨鳴渠，曉來風襲月。
蕭然欲秋意，溪水清可啜。
環城三十里，處處皆佳絕。
蒲蓮浩如海，時見舟一葉。
此間真避世，青蒻低白髮。
相逢欲相問，已逐驚鷗沒。
與王郎昆仲及兒子邁遶城觀荷花登峴山亭晚入飛英寺分韵得月明星稀四首·其三
作者：蘇軾
朝代：宋

苕水如漢水，鱗鱗鴨頭青。
吳興勝襄陽，萬瓦浮青冥。
我非羊叔子，愧此峴山亭。
悲傷意則同，歲月如流星。
從我兩王子，高鴻插修翎。
湛輩何足道，當以德自銘。
與王郎昆仲及兒子邁遶城觀荷花登峴山亭晚入飛英寺分韵得月明星稀四首·其二
作者：蘇軾
朝代：宋

清風定何物，可愛不可名。
所至如君子，草木有嘉聲。
我行本無事，孤舟任斜橫。
中流自偃仰，適與風相迎。
舉杯屬浩渺，樂此兩無情。
歸來兩溪間，雲水夜自明。
與王郎昆仲及兒子邁遶城觀荷花登峴山亭晚入飛英寺分韵得月明星稀四首·其四
作者：蘇軾
朝代：宋

吏民憐我懶，鬬訟日已稀。
能爲無事飲，可作不夜歸。
復尋飛英游，盡此一寸暉。
撞鐘履聲集，顛倒雲山衣。
我來無時節，杖屨自推扉。
莫作使君看，外似中已非。
與秦太虛參寥會於松江而關彥長徐安中適至分韵得風字二首·其一
作者：蘇軾
朝代：宋

吳越溪山興未窮，又扶衰病過垂虹。
浮天自古東南水，送客今朝西北風。
絕境自忘千里遠，勝游難復五人同。
舟師不會留連意，擬看斜陽萬頃紅。
與秦太虛參寥會於松江而關彥長徐安中適至分韵得風字二首·其二
作者：蘇軾
朝代：宋

二子緣詩老更窮，人間無處吐長虹。
平生睡足連江雨，盡日舟橫擘岸風。
人笑年來三黜慣，天教我輩一樽同。
知君欲寫長相憶，更送銀盤尾鬣紅。
與胡祠部游法華山
作者：蘇軾
朝代：宋

陂湖欲盡山爲界，始見寒泉落高派。
道人未放泉出山，曲折虛堂瀉清快。
使君年老尚兒戲，綠棹紅船舞澎湃。
一笑翻杯水濺裙，餘歡濯足波生隘。
長松攙天龍起立，蒼藤倒谷雲崩壞。
仰穿蒙密得清曠，一覽震澤吁可怪。
誰云四萬八千頃，渺渺東盡日所曬。
歸途十里盡風荷，清唱一聲聞露薤。
嗟予少小慕真隠，白髮青衫天所械。
忽逢佳士與名山，何異枯楊便馬疥。
君猶鸞鶴偶飄墮，六翮如雲豈長鎩。
不將新句紀茲游，恐負山中清浄債。
與臨安令宗人同年劇飲
作者：蘇軾
朝代：宋

我雖不解飲，把盞歡意足。
試呼白髮感秋人，令唱黄雞催曉曲。
與君登科如隔晨，敝袍霜葉空殘綠。
如今莫問老與少，兒子森森如立竹。
黄雞催曉不須愁，老盡世人非我獨。
與舒教授張山人參寥師同遊戲馬臺書西軒壁兼簡顔長道二首·其一
作者：蘇軾
朝代：宋

古寺長廊院院行，此軒偏慰旅人情。
楚山西斷如迎客，汴水南來故遶城。
路失玉鈎芳草合，林亡白鶴古泉清。
淡游何以娛庠老，坐聽郊原琢磬聲。
與舒教授張山人參寥師同遊戲馬臺書西軒壁兼簡顔長道二首·其二
作者：蘇軾
朝代：宋

竹杖芒鞋取次行，下臨官道見人情。
天寒菽粟猶棲畝，日暮牛羊自入城。
沽酒獨教陶令醉，題詩誰似皎公清。
更尋陋巷顔夫子，乞取微言繼此聲。
與莫同年雨中飲湖上
作者：蘇軾
朝代：宋

到處相逢是偶然，夢中相對各華顛。
還來一醉西湖雨，不見跳珠十五年。
與葉淳老侯敦夫張秉道同相視新河秉道有詩次韵二首·其一
作者：蘇軾
朝代：宋

君不見元帥府前羅萬戟，濤頭未順千弩射。
至今鳳皇山下路，長借一箭開兩翼。
我鑿西湖還舊觀，一眼已盡西南碧。
又將回奪浮山險，千艘夜下無南北。
坐陳三策本人謀，惟留一諾待我畫。
老病思歸真暫寓，功名如幻終何得。
從來自笑畫蛇足，此事何殊食雞肋。
憐君嗜好更迂闊，得我新詩喜折屐。
江湖粗了我徑歸，餘事後來當潤色。
一庵閑卧洞霄宮，井有丹砂水長赤。
與葉淳老侯敦夫張秉道同相視新河秉道有詩次韵二首·其二
作者：蘇軾
朝代：宋

荆溪父老愁三害，下斬長蛟本無頼。
平生倔强韓退之，文字猶爲鰐魚戒。
石門之役萬金耳，首鼠不爲吾已隘。
江湖開塞古有數，兩鵠飛來告成壞。
勸農使者非常人，一言已破黎民駭。
上饒使君更超軼，坐睨浮山如累塊。
髯張乃我結襪生，詩酒淋漓出狂怪。
我作水衡君作丞，他日歸朝同此拜。
與趙陳同過歐陽叔弼新治小齋戲作
作者：蘇軾
朝代：宋

江湖渺故國，風雨傾舊廬。
東來三十年，愧此一束書。
尺椽亦何有，而我常客居。
羨君開此室，容膝真有餘。
拊牀琴動摇，弄筆窗明虛。
後夜龍作雨，天明雪填渠。
夢回聞剝啄，誰乎趙陳予。
添丁走沽酒，通德起挽蔬。
主孟當啗我，玉鱗金尾魚。
一醉忘其家，此身自籧篨。
與述古自有美堂乘月夜歸
作者：蘇軾
朝代：宋

娟娟雲月稍侵軒，瀲瀲星河半隠山。
魚鑰未收清夜永，鳳簫猶在翠微間。
淒風瑟縮經絃柱，香霧淒迷著髻鬟。
共喜使君能鼓樂，萬人爭看火城還。
與郭生遊寒溪主簿吳亮置酒郭生喜作挽歌酒酣發聲坐爲凄然郭生言吾恨無佳詞因爲略改樂天寒食詩歌之坐客有泣者其詞曰
作者：蘇軾
朝代：宋

烏啼鵲噪昏喬木，清明寒食誰家哭。
風吹曠野紙錢飛，古墓累累春草綠。
棠梨花映白楊路，盡是死生離別處。
冥漠重泉哭不聞，蕭蕭暮雨人歸去。
與頓起孫勉泛舟探韵得未字
作者：蘇軾
朝代：宋

窗前堆梧桐，牀下鳴絡緯。
佳人尺書到，客子中夜喟。
朝來一樽酒，晤語聊自慰。
秋蠅已無聲，霜蟹初有味。
當爲壯士飲，眥裂鬚磔蝟。
勿作兒女懷，坐念蠨蛸畏。
山城亦何有，一笑瀉肝胃。
泛舟以娛君，魚鼈多可餼。
縱爲十日飲，未遽主人費。
吾儕俱老矣，耿耿知自貴。
寧能傍門戶，啼笑雜猩狒。
要將百篇詩，一吐千丈氣。
蕭條歲行暮，迨此霜雪未。
明朝出城南，遺跡觀楚魏。
西風迫吹帽，金菊亂如沸。
願君勿言歸，輕別吾所諱。
興龍節侍宴前一日微雪與子由同訪王定國小飲清虛堂定國出數詩皆佳而五言尤奇子由又言昔與孫巨源同過定國感念存沒悲歎久之夜歸稍醒各賦一篇明日朝中以示定國也
作者：蘇軾
朝代：宋

天風淅淅飛玉沙，詔恩歸沐休早衙。
遥知清虛堂裏雪，正似薝蔔林中花。
出門自笑無所詣，呼酒持勸惟君家。
踏冰凌兢戰疲馬，扣門剝啄驚寒鴉。
羨君五字入詩律，欲與六出爭天葩。
頭風已倩檄手愈，背癢却得仙爪爬。
銀瓶瀉油浮蟻酒，紫碗鋪粟盤龍茶。
幅巾起作鸜鵒舞，疊鼓誰摻漁陽撾。
九衢燈火雜夢寐，十年聚散空咨嗟。
明朝握手殿門外，共看銀闕暾朝霞。
興龍節集英殿宴教坊詞致語口號
作者：蘇軾
朝代：宋

凜凜重瞳日月新，四方驚喜識天人。
共知若木初升旦，且種蟠桃莫計春。
請吏黑山歸屬國，給扶黄髮拜嚴宸。
紫皇應在紅雲裏，試問清都侍從臣。
興龍節集英殿宴教坊詞致語口號
作者：蘇軾
朝代：宋

風卷雲舒合兩班，曈曈瑞日映天顔。
觀書已獲千秋鏡，積德長爲萬歲山。
臘雪未消三務起，壬人不用五兵閑。
相逢父老爭相賀，却笑華胥是夢間。
舒嘯亭
作者：蘇軾
朝代：宋

攬勝雷山舒嘯亭，諸峰秀拱透雲程。
嘯傲池邊紅日伴，舒懷巌壑白雲迎。
滿目縱觀天際迥，一腔收拾歲寒清。
松花香遍銀陽地，剩把新詩壯此行。
舟中夜起
作者：蘇軾
朝代：宋

微風蕭蕭吹菰蒲，開門看雨月滿湖。
舟人水鳥兩同夢，大魚驚竄如奔狐。
夜深人物不相管，我獨形影相嬉娛。
暗潮生渚弔寒蚓，落月挂柳看懸蛛。
此生忽忽憂患裏，清境過眼能須臾。
雞鳴鐘動百鳥散，船頭擊鼓還相呼。
舟中聽大人彈琴
作者：蘇軾
朝代：宋

彈琴江浦夜漏永，歛衽竊聽獨激昂。
風松瀑布已清絕，更愛玉珮聲琅璫。
自從鄭衛亂雅樂，古器殘缺世已忘。
千家寥落獨琴在，有如老仙不死閱興亡。
世人不容獨反古，强以新曲求鏗鏘。
微音淡弄忽變轉，數聲浮脆如笙簧。
無情枯木今尚爾，何况古意墮渺茫。
江空月出人響絕，夜闌更請彈文王。
舟行至清遠縣見顧秀才極談惠州風物之美
作者：蘇軾
朝代：宋

到處聚觀香案吏，此邦宜著玉堂仙。
江雲漠漠桂花濕，海雨翛翛荔子然。
聞道黄柑常扺鵲，不容朱橘更論錢。
恰從神武來弘景，便向羅浮覓稚川。
舶趠風
作者：蘇軾
朝代：宋

三旬已過黄梅雨，萬里初來舶趠風。
幾處縈回度山曲，一時清駛滿江東。
驚飄䔩䔩先秋葉，喚醒昏昏嗜睡翁。
欲作蘭臺快哉賦，却嫌分別問雌雄。
芙蓉城
作者：蘇軾
朝代：宋

芙蓉城中花冥冥，誰其主者石與丁。
珠簾玉案翡翠屏，霞舒雲卷千娉婷。
中有一人長眉青，炯如微雲淡疏星。
往來三世空鍊形，竟坐誤讀黄庭經。
天門夜開飛爽靈，無復白日乘雲軿。
俗緣千劫磨不盡，翠被冷落淒餘馨。
因過緱山朝帝廷，夜聞笙簫弭節聽。
飄然而來誰使令，皎如明月入窗櫺。
忽然而去不可執，寒衾虛幌風泠泠。
仙宮洞房本不扃，夢中同躡鳳凰翎。
徑度萬里如奔霆，玉樓浮空聳亭亭。
天書雲篆誰所銘，遶樓飛步高竛竮。
仙風鏘然韵流鈴，蘧蘧形開如酒醒。
芳卿寄謝空丁寧，一朝覆水不返瓶。
羅巾別淚空熒熒，春風花開秋葉零。
世間羅綺紛羶腥，此身流浪隨滄溟。
偶然相值兩浮萍，願君收視觀三庭。
勿與嘉穀生蝗螟，從渠一念三千齡。
下作人間尹與邢。
花影
作者：蘇軾
朝代：宋
体裁：七言绝句

重重疊疊上瑤臺，幾度呼童掃不開。
剛被太陽收拾去，卻教明月送將來。
花落復次前韵
作者：蘇軾
朝代：宋

玉妃謫墮烟雨村，先生作詩與招魂。
人間草木非我對，奔月偶桂成幽昏。
闇香入戶尋短夢，青子綴枝留小園。
披衣連夜喚客飲，雪膚滿地聊相溫。
松明照坐愁不睡，井華入腹清而暾。
先生來年六十化，道眼已入不二門。
多情好事餘習氣，惜花未忍都無言。
留連一物吾過矣，笑領百罰空罍樽。
范景仁和賜酒燭詩復次韵謝之
作者：蘇軾
朝代：宋

笙磬分均上下堂，游魚舞獸自奔忙。
朱絃初識孤桐韵，玉琯猶聞秬黍香。
萬事今方咨伯始，一斑我亦愧真長。
此生會見三雍就，無復寥寥歎未央。
荆州十首·其一
作者：蘇軾
朝代：宋

游人出三峽，楚地盡平川。
北客隨南賈，吳檣間蜀船。
江侵平野斷，風捲白沙旋。
欲問興亡意，重城自古堅。
荆州十首·其一〇
作者：蘇軾
朝代：宋

柳門京國道，驅馬及春陽。
野火燒枯草，東風動綠芒。
北行連許鄧，南去極衡湘。
楚境橫天下，懷王信弱王。
荆州十首·其七
作者：蘇軾
朝代：宋

殘臘多風雪，荆人重歲時。
客心何草草，里巷自嬉嬉。
爆竹驚鄰鬼，驅儺聚小兒。
故人應念我，相望各天涯。
荆州十首·其三
作者：蘇軾
朝代：宋

楚地闊無邊，蒼茫萬頃連。
耕牛未嘗汗，投種去如捐。
農事誰當勸，民愚亦可憐。
平生事遊惰，那得怨凶年。
荆州十首·其九
作者：蘇軾
朝代：宋

北雁來南國，依依似旅人。
縱橫遭折翼，感惻爲沾巾。
平日誰能挹，高飛不可馴。
故人持贈我，三嗅若爲珍。
荆州十首·其二
作者：蘇軾
朝代：宋

南方舊戰國，慘澹意猶存。
慷慨因劉表，淒涼爲屈原。
廢城猶带井，古姓聚成村。
亦解觀形勝，昇平不敢論。
荆州十首·其五
作者：蘇軾
朝代：宋

沙頭烟漠漠，來往厭喧卑。
野市分麞鬧，官船過渡遲。
遊人多問卜，傖叟盡携龜。
日暮江天靜，無人唱楚辭。
荆州十首·其八
作者：蘇軾
朝代：宋

江水深成窟，潛魚大似犀。
赤鱗如琥珀，老枕勝玻璃。
上客舉雕俎，佳人摇翠篦。
登庖更作器，何以免屠刲。
荆州十首·其六
作者：蘇軾
朝代：宋

太守王夫子，山東老俊髦。
壯年聞猛烈，白首見雄豪。
食雁君應厭，驅車我正勞。
中書有安石，慎勿賦離騷。
荆州十首·其四
作者：蘇軾
朝代：宋

朱檻城東角，高王此望沙。
江山非一國，烽火畏三巴。
戰骨淪秋草，危樓倚斷霞。
百年豪傑盡，擾擾見魚蝦。
荆門惠泉
作者：蘇軾
朝代：宋

泉源從高來，走下隨石脈。
紛紛白沫亂，隠隠蒼崖坼。
縈回成曲沼，清澈見肝膈。
潀瀉爲長溪，奔駛蕩蛙蟈。
初開不容椀，漸去已如帛。
傳聞此山中，神物懶遭謫。
不能致雷雨，灧灧吐寒碧。
遂令山前人，千古灌稻麥。
荔支歎
作者：蘇軾
朝代：宋

十里一置飛塵灰，五里一堠兵火催。
顛阬仆谷相枕藉，知是荔支龍眼來。
飛車跨山鶻橫海，風枝露葉如新采。
宮中美人一破顔，驚塵濺血流千載。
永元荔支來交州，天寶歲貢取之涪。
至今欲食林甫肉，無人舉觴酹伯游。
我願天公憐赤子，莫生尤物爲瘡痏。
雨順風調百穀登，民不饑寒爲上瑞。
君不見武夷溪邊粟粒芽，前丁後蔡相籠加。
爭新買寵各出意，今年鬥品充官茶。
吾君所乏豈此物，致養口體何陋耶。
洛陽相君忠孝家，可憐亦進姚黄花。
荷華媚
作者：蘇軾
朝代：宋

霞苞電荷碧。天然地、別是風流標格。重重青蓋下，千嬌照水，好紅紅白白。每悵望、明月清風夜，甚低迷不語，妖邪無力。終須放、船兒去，清香深處住，看伊顏色。
莘老葺天慶觀小園有亭北向道士山宗說乞名與詩
作者：蘇軾
朝代：宋

春風欲動北風微，歸雁亭邊送雁歸。
蜀客南遊家最遠，吳山寒盡雪先晞。
扁舟去後花絮亂，五馬來時賓從非。
惟有道人應不忘，抱琴無語立斜暉。
莫笑銀杯小答喬太博
作者：蘇軾
朝代：宋

陶潛一縣令，獨飲仍獨醒。
猶將公田二頃五十畝，種秫作酒不種秔。
我今號爲二千石，歲釀百石何以醉賓客。
請君莫笑銀杯小，爾來歲旱東海窄。
會當拂衣歸故丘，作書貸粟監河侯。
萬斛船中著美酒，與君一生長拍浮。
菩提寺南漪堂杜鵑花
作者：蘇軾
朝代：宋

南漪杜鵑天下無，披香殿上紅氍毹。
鶴林兵火真一夢，不歸閬苑歸西湖。
菩薩蠻
作者：蘇軾
朝代：宋

井桐雙照新妝冷。冷妝新照雙桐井。羞對井花愁。愁花井對羞。影孤憐夜永。永夜憐孤影。樓上不宜秋。秋宜不上樓。
菩薩蠻
作者：蘇軾
朝代：宋

城隅靜女誰人見。先生日夜歌彤管。誰識蔡姬賢。江南顧彥先。先生那久困。湯沐須名郡。惟有謝夫人。從來見擬倫。
菩薩蠻
作者：蘇軾
朝代：宋

塗香莫惜蓮承步。長愁羅襪凌波去。只見舞迥風。都無行處蹤。偷穿宮樣穩。並立雙趺困。纖妙說應難。須從掌上看。
菩薩蠻
作者：蘇軾
朝代：宋

天憐豪俊腰金晚。故教月向松江滿。清景為淹留。從君都佔秋。身閒惟有酒。拭問清遊首。帝夢已遙思。匆匆歸去時。
菩薩蠻
作者：蘇軾
朝代：宋

娟娟侵鬢妝痕淺。雙顰相媚彎如翦。一瞬百般宜。無論笑與啼。酒闌思翠被。特故騰騰地。生怕促歸輪。微波先注人。
菩薩蠻
作者：蘇軾
朝代：宋

娟娟缺月西南落。相思撥斷琵琶索。枕淚夢魂中。覺來眉暈重。華堂堆燭淚。長笛吹《新水》。醉客各西東。應思陳孟公。
菩薩蠻
作者：蘇軾
朝代：宋

嶠南江淺紅梅小。小梅紅淺江南嶠。窺我向疏籬。籬疏向我窺。老人行即到。到即行人老。離別惜殘枝。枝殘惜別離。
菩薩蠻
作者：蘇軾
朝代：宋

柳庭風靜人眠晝。晝眠人靜風庭柳。香汗薄衫涼。涼衫薄汗香。手紅冰碗藕。藕碗冰紅手。郎笑藕絲長。長絲藕笑郎。
菩薩蠻
作者：蘇軾
朝代：宋

溼雲不動溪橋冷。嫩寒初透東風影。橋下水聲長。一枝和月香。人憐花似舊。花比人應瘦。莫憑小欄干。夜深花正寒。
菩薩蠻
作者：蘇軾
朝代：宋

火雲凝汗揮珠顆。顆珠揮汗凝雲火。瓊暖碧紗輕。輕紗碧暖瓊。暈腮嫌枕印。印枕嫌腮暈。閒照晚妝殘。殘妝晚照閒。
菩薩蠻
作者：蘇軾
朝代：宋

玉環墜耳黃金飾。輕衫罩體香羅碧。緩步困春醪。春融臉上桃。花鈿從委地。誰與郎為意。常愛月華清。此時憎月明。
菩薩蠻
作者：蘇軾
朝代：宋

玉童西迓浮丘伯。洞天冷落秋蕭瑟。不用許飛瓊。瑤臺空月明。清香凝夜宴。借與韋郎看。莫便向姑蘇。扁舟下五湖。
菩薩蠻
作者：蘇軾
朝代：宋

玉笙不受朱唇暖。離聲悽咽胸填滿。遺痕幾千秋。恩留人不留。他年京國酒。泫淚攀枯柳。莫唱短因緣。長安遠似天。
菩薩蠻
作者：蘇軾
朝代：宋

畫簷初掛彎彎月。孤光未滿先憂缺。遙認玉簾鉤。天孫梳洗樓。佳人言語好。不顧求新巧。此恨固應知。願人無別離。
菩薩蠻
作者：蘇軾
朝代：宋

碧紗微露纖纖玉。朱唇漸暖參差竹。越調變新聲。龍吟徹骨清。夜來殘酒醒。惟覺霜袍冷。不見斂眉人。胭脂覓舊痕。
菩薩蠻
作者：蘇軾
朝代：宋

秋風湖上蕭蕭雨。使君欲去還留住。今日漫留君。明朝愁殺人。佳人千點淚。灑向長河水。不用斂雙蛾。路人啼更多。
菩薩蠻
作者：蘇軾
朝代：宋

繡簾高卷傾城出。燈前瀲灩橫波溢。皓齒髮清歌。春愁入翠蛾。悽音休怨亂。我已先腸斷。遺響下清虛。累累一串珠。
菩薩蠻
作者：蘇軾
朝代：宋

翠鬟斜幔雲垂耳。耳垂雲幔斜鬟翠。春晚睡昏昏。昏昏睡晚春。細花梨雪墜。墜雪梨花細。顰淺念誰人。人誰念淺顰。
菩薩蠻
作者：蘇軾
朝代：宋

落花閒院春衫薄。薄衫春院閒花落。遲日恨依依。依依恨日遲。夢迴鶯舌弄。弄舌鶯迴夢。郵便問人羞。羞人問便郵。
菩薩蠻
作者：蘇軾
朝代：宋

買田陽羨吾將老。從來只為溪山好。來往一虛舟。聊隨物外遊。有書仍懶著。水調歌歸去。筋力不辭詩。要須風雨時。
菩薩蠻
作者：蘇軾
朝代：宋

雪花飛暖融香頰。頰香融暖飛花雪。欺雪任單衣。衣單任雪欺。別時梅子結。結子梅時別。歸不恨開遲。遲開恨不歸。
菩薩蠻
作者：蘇軾
朝代：宋

風回仙馭雲開扇。更闌月墮星河轉。枕上夢魂驚。曉簷疏雨零。相逢雖草草。長共天難老。終不羨人間。人間日似年。
華清引
作者：蘇軾
朝代：宋

平時十月幸蘭湯。玉甃瓊梁。五家車馬如水，珠璣滿路旁。翠華一去掩方床。獨留煙樹蒼蒼。至今清夜月，依前過繚牆。
華陰寄子由
作者：蘇軾
朝代：宋

三年無日不思歸，夢裏還家旋覺非。
臘酒送寒催去國，東風吹雪滿征衣。
三峰已過天浮翠，四扇行看日照扉。
里堠消磨不禁盡，速携家餉勞驂騑。
萬山
作者：蘇軾
朝代：宋

西行度連山，北出臨漢水。
漢水蹙成潭，旋轉山之趾。
禪房久已壞，古甃含清泚。
下有仲宣欄，綆刻深容指。
回頭望西北，隠隠龜背起。
傳云古隆中，萬樹桑柘美。
月炯轉山曲，山上見洲尾。
綠水带平沙，盤盤如抱珥。
山川近且秀，不到懶成恥。
問之安能詳，畫地費簪箠。
萬松亭
作者：蘇軾
朝代：宋

十年栽種百年規，好德無人助我儀。
縣令若同倉庾氏，亭松應長子孫枝。
天公不救斧斤厄，野火解憐冰雪姿。
爲問幾株能合抱，殷勤記取角弓詩。
萬菊軒
作者：蘇軾
朝代：宋

一軒高爲黄花設，富擬人間萬石君。
佳本盡從方外得，異香多在月中聞。
引泉北澗分清露，開逕南山破白雲。
此意欲爲知者道，陶翁猶自未離羣。
葉公秉王仲至見和次韵答之
作者：蘇軾
朝代：宋

袗絺方暑亦堪朝，歲晚淒風憶皂貂。
共喜鵷鸞歸禁籞，心知日月在重霄。
君如老驥初遭絡，我似枯桑不受條。
强鑷霜鬚簪彩勝，蒼顔得酒尚能韶。
葉待制求先墳永慕亭詩
作者：蘇軾
朝代：宋

靈區有異産，化國無潛珍。
承平百年間，簪纓半齊民。
建溪富奇偉，葉氏初隠淪。
森然見喬木，其下維德人。
佳哉鬰葱葱，氣若鳳與麟。
聯翩出儒將，豈惟十朱輪。
新松無鹿觸，舊柏有烏馴。
待公歸上冢，淚葉乃肯春。
葉教授和溽字韵詩復次韵爲戲記龍井之遊
作者：蘇軾
朝代：宋

先生魯諸儒，飲食清不溽。
空腸出秀句，吟嚼五味足。
華堂鬧絲管，眸子漲春淥。
先生疾走避，面冷毒在腹。
歸來煮瓠葉，弟子歌旱麓。
聲淫及靈臺，中有麀鹿伏。
功名一走兔，何用千人逐。
故應容我輩，清坐時閉目。
高亭石排衙，木杪挂飛屋。
我來無時節，客亦不待速。
似聞雪髯叟，西嶺訪遺躅。
朝陽入潭洞，金碧涵水玉。
泉扉夜不扃，雲袂本無幅。
慈皇付寶偈，神侶得幽讀。
訥庵有老人，宴坐天魔哭。
時來獻瓔珞，法供燈相續。
吾儕詩酒污，欲往無乃觸。
齋厨費晨炊，車騎滿山谷。
願聞第一義，缽飯非所欲。
便投切雲冠，予幼好奇服。
葉濤致遠見和二詩復次其韵·其一
作者：蘇軾
朝代：宋

平生無一女，誰復歎耳耳。
滯留生此兒，足慰周南史。
那知非真實，造化聊戲爾。
煩惱初無根，恩愛爲種子。
煩公爲假說，反覆相指似。
欲除苦海浪，先乾愛河水。
棄置一寸鱗，悠然笑侯喜。
爲公寫餘習，瓶罍一時恥。
葉濤致遠見和二詩復次其韵·其二
作者：蘇軾
朝代：宋

聞公少已悟，拄杖久倚牀。
笑我老而癡，負鼓欲求亡。
庶幾東門子，柱史安敢望。
嗜毒戲猛獸，慮患先不詳。
囊破蛇已走，尚未省齧傷。
妙哉兩篇詩，洗我千結腸。
黠蠶不作繭，未老輒自僵。
永謝湯火厄，泠然超無方。
葛延之贈龜冠
作者：蘇軾
朝代：宋

南海神龜三千歲，兆協朋從生慶喜。
智能周物不周身，未免人鑽七十二。
誰能用爾作小冠，岣嶁耳孫創其製。
君今此去寧復來，欲慰相思時整視。
董儲郎中嘗知眉州與先人遊過安丘訪其故居見其子希甫留詩屋壁
作者：蘇軾
朝代：宋

白髮郎潛舊使君，至今人道最能文。
隻雞敢忘橋公語，下馬來尋董相墳。
冬月負薪雖得免，鄰人吹笛不堪聞。
死生契闊君休問，灑淚西南向白雲。
董卓
作者：蘇軾
朝代：宋

公業平時勸用儒，諸公何事起相圖。
只言天下無健者，豈信車中有布乎。
蒜山松林中可卜居余欲僦其地地屬金山故作此詩與金山元長老
作者：蘇軾
朝代：宋

魏王大瓠無人識，種成何翅實五石。
不辭破作兩大樽，只憂水淺江湖窄。
我材濩落本無用，虛名驚世終何益。
東方先生好自譽，孟賁子路并爲一。
杜陵布衣老且愚，信口自比契與稷。
暮年欲學柳下惠，嗜好酸鹹不相入。
金山也是不羈人，早歲聞名晚相得。
我醉而嬉欲仙去，傍人笑倒山謂實。
問我此身何所歸，笑指浮休百年宅。
蒜山幸有閑田地，招此無家一房客。
蔡景繁官舍小閣
作者：蘇軾
朝代：宋

使君不獨東南美，典型尚記先君子。
戲嘲王叟短轅車，肯爲徐郎書紙尾。
三年弭節江湖上，千首放懷風月裏。
手開西閣坐虛明，目浄東溪照清泚。
素琴濁酒容一榻，落霞孤鶩供千里。
大舫何時繫門柳，小詩屢欲書窗紙。
文昌新構滿鵷鸞，都邑正喧收杞梓。
相逢一醉豈有命，南來寂寞君歸矣。
薄命佳人
作者：蘇軾
朝代：宋

雙頰凝酥髮抹漆，眼光入簾珠的皪。
故將白練作仙衣，不許紅膏污天質。
吳音嬌軟带兒癡，無限閑愁總未知。
自古佳人多命薄，閉門春盡楊花落。
薄薄酒二首·其二
作者：蘇軾
朝代：宋

薄薄酒，飲兩鍾，粗粗布，著兩重。
美惡雖異醉暖同，醜妻惡妾壽乃公。
隠居求志義之從，本不計較東華塵土北窗風。
百年雖長要有終，富死未必輸生窮。
但恐珠玉留君容，千載不朽遭樊崇。
文章自足欺盲聾，誰使一朝富貴面發紅。
達人自達酒何功，世間是非憂樂本來空。
藤州江上夜起對月贈邵道士
作者：蘇軾
朝代：宋

江月照我心，江水洗我肝。
端如徑寸珠，墮此白玉盤。
我心本如此，月滿江不湍。
起舞者誰歟，莫作三人看。
嶠南瘴癘地，有此江月寒。
乃知天壤間，何人不清安。
牀頭有白酒，盎若白露漙。
獨醉還獨醒，夜氣清漫漫。
仍呼邵道士，取琴月下彈。
相將乘一葉，夜下蒼梧灘。
蘇子容母陳夫人挽詞
作者：蘇軾
朝代：宋

蘇陳甥舅真冰玉，正始風流起頹俗。
夫人高節稱其家，凜凜寒松映修竹。
雞鳴爲善日日新，八十三年如一晨。
豈惟家室宜壽母，實與朝廷生異人。
忘軀殉國乃吾子，三仕何曾知慍喜。
不須擁笏强垂魚，我視去來皆夢爾。
誦詩相挽真區區，墓碑千字多遺餘。
他年太史取家傳，知有班昭續漢書。
蘇州姚氏三瑞堂
作者：蘇軾
朝代：宋

君不見董召南，隠居行義孝且慈。
天公亦恐無人知，故令雞狗相哺兒，又令韓老爲作詩。
爾來三百年，名與淮水東南馳。
此人世不乏，此事亦時有。
楓橋三瑞皆目見，天意宛在虞鰥後。
惟有此詩非昔人，君更往求無價手。
蘇州閭丘江君二家雨中飲酒二首·其一
作者：蘇軾
朝代：宋

小圃陰陰遍灑塵，方塘瀲瀲欲生紋。
已煩仙袂來行雨，莫遣歌聲便駐雲。
肯對綺羅辭白酒，試將文字惱紅裙。
今宵記取醒時節，點滴空階獨自聞。
蘇州閭丘江君二家雨中飲酒二首·其二
作者：蘇軾
朝代：宋

五紀歸來鬢未霜，十眉環列坐生光。
喚船渡口迎秋女，駐馬橋邊問泰娘。
曾把四弦娛白傅，敢將百草鬥吳王。
從今却笑風流守，畫戟空凝宴寢香。
蘇潛聖挽詞
作者：蘇軾
朝代：宋

妙齡馳譽百夫雄，晚節忘懷大隠中。
悃愊無華真漢吏，文章爾雅稱吾宗。
趨時肯負平生志，有子還應不死同。
惟我閑思十年事，數行老淚寄西風。
虎丘寺
作者：蘇軾
朝代：宋

入門無平田，石路細穿嶺。
陰風生澗壑，古木翳潭井。
湛盧誰復見，秋水光耿耿。
鐵花繡巌壁，殺氣噤蛙黽。
幽幽生公堂，左右立頑礦。
當年或未信，異類服精猛。
胡爲百歲後，仙鬼互馳騁。
窈然留清詩，讀者爲悲哽。
東軒有佳致，雲水麗千頃。
熙熙覽生物，春意破凄冷。
我來屬無事，暖日相與永。
喜鵲翻初旦，愁鳶蹲落景。
坐見漁樵還，新月溪上影。
悟彼良自咍，歸田行可請。
虎兒
作者：蘇軾
朝代：宋

舊聞老蚌生明珠，未省老兔生於菟。
老兔自謂月中物，不騎快馬騎蟾蜍。
蟾蜍爬沙不肯行，坐令青衫垂白鬚。
於菟駿猛不類渠，指揮黄熊駕黑貙。
丹砂紫麝不用塗，眼光百步走妖狐。
妖狐莫誇智有餘，不勞摇牙咀爾徒。
虎跑泉
作者：蘇軾
朝代：宋

亭亭石塔東峰上，此老初來百神仰。
虎移泉眼趁行脚，龍作浪花供撫掌。
至今遊人盥濯罷，卧聽空階環玦響。
故知此老如此泉，莫作人間去來想。
虎跑泉
作者：蘇軾
朝代：宋

金沙泉湧雪濤香，灑作醍醐大地凉。
倒浸九天河影白，遥通百谷海聲長。
僧來汲月歸靈石，人到尋源宿上方。
更續茶經校奇品，山瓢留待羽仙嘗。
虔守霍大夫監郡許朝奉見和復次前韵
作者：蘇軾
朝代：宋

大邦安靜治，小院得閑游。
贛水雨已漲，廉泉春未流。
同烹貢茗雪，一洗瘴茅秋。
秋思生蓴鱠，寒衣待橘洲。
揚雄未有宅，王粲且登樓。
老景無多日，歸心夢幾州。
敢因逃酒去，端爲和詩留。
舊篋藏新語，清風自滿舟。
虔州八境圖八首·其一
作者：蘇軾
朝代：宋

坐看奔湍遶石樓，使君高會百無憂。
三犀竊鄙秦太守，八詠聊同沈隠侯。
虔州八境圖八首·其七
作者：蘇軾
朝代：宋

雲烟縹緲鬰孤臺，積翠浮空雨半開。
想見之罘觀海市，絳宮明滅是蓬萊。
虔州八境圖八首·其三
作者：蘇軾
朝代：宋

白鵲樓前翠作堆，縈雲嶺路若爲開。
故人應在千山外，不寄梅花遠信來。
虔州八境圖八首·其二
作者：蘇軾
朝代：宋

濤頭寂寞打城還，章貢臺前暮靄寒。
倦客登臨無限思，孤雲落日是長安。
虔州八境圖八首·其五
作者：蘇軾
朝代：宋

使君那暇日參禪，一望叢林一悵然。
成佛莫教靈運後，著鞭從使祖生先。
虔州八境圖八首·其八
作者：蘇軾
朝代：宋

回峰亂嶂鬰參差，雲外高人世得知。
誰向空山弄明月，山中木客解吟詩。
虔州八境圖八首·其六
作者：蘇軾
朝代：宋

却從塵外望塵中，無限樓臺烟雨濛。
山水照人迷向背，只尋孤塔認西東。
虔州八境圖八首·其四
作者：蘇軾
朝代：宋

朱樓深處日微明，皂蓋歸時酒半醒。
薄暮漁樵人去盡，碧溪青嶂遶螺亭。
虔州呂倚承事年八十三讀書作詩不已好收古今帖貧甚至食不足
作者：蘇軾
朝代：宋

揚雄老無子，馮衍終不遇。
不識孔方兄，但有靈照女。
家藏古今帖，墨色照箱筥。
饑來據空案，一字不堪煮。
枯腸五千卷，磊落相撐拄。
吟爲蜩蛩聲，時有島可句。
爲語里長者，德齒敬已古。
如翁有幾人，薄少可時助。
虔州景德寺榮師湛然堂
作者：蘇軾
朝代：宋

卓然精明念不起，兀然灰槁照不滅。
方定之時慧在定，定慧照寂非兩法。
妙湛總持不動尊，默然真入不二門。
語息則默非對語，此話要將周易論。
諸方人人把雷電，不容細看真頭面。
欲知妙湛與總持，更問江東三語掾。
虛飄飄
作者：蘇軾
朝代：宋

虛飄飄，畫檐蛛結網，銀漢鵲成橋。
塵漬雨桐葉，霜飛風柳條。
露凝殘點見紅日，星曳餘光橫碧霄。
虛飄飄，比浮名利猶堅牢。
虞美人
作者：蘇軾
朝代：宋

冰肌自是生來瘦。那更分飛後。日長簾暮望黃昏。及至黃昏時候、轉銷魂。君還知道相思苦。怎忍拋奴去。不辭迢遞過關山。只恐別郎容易、見郎難。
虞美人
作者：蘇軾
朝代：宋

定場賀老今何在。幾度新聲改。怨聲坐使舊聲闌。俗耳只知繁手、不須彈。斷絃拭問誰能曉。七歲文姬小。拭教彈作輥雷聲。應有開元遺老、淚縱橫。
虞美人
作者：蘇軾
朝代：宋

持杯遙勸天邊月。願月圓無缺。持杯復更勸花枝。且願花枝長在、莫離披。持杯月下花前醉。休問榮枯事。此歡能有幾人知。對酒逢花不飲、待何時。
虞美人
作者：蘇軾
朝代：宋

歸心正似三春草。拭著萊衣小。橘懷幾日向翁開。懷祖已瞋文度、不歸來。禪心已斷人間愛。只有平交在。笑論瓜葛一枰同。看取靈光新賦、有家風。
虞美人
作者：蘇軾
朝代：宋

波聲拍枕長淮曉。隙月窺人小。無情汴水自東流。只載一船離恨、向西州。竹溪花浦曾同醉。酒味多於淚。誰教風鑑在塵埃。醞造一場煩惱、送人來。
虞美人
作者：蘇軾
朝代：宋

深深庭院清明過。桃李初紅破。柳絲搭在玉闌干。簾外瀟瀟微雨、做輕寒。晚晴臺榭增明媚。已拼花前醉。更闌人靜月侵廊。獨自行來行去、好思量。
虞美人
作者：蘇軾
朝代：宋

湖山信是東南美。一望彌千里。使君能得幾回來。便使尊前醉倒、且徘徊。沙河塘裡燈初上。水調誰家唱。夜闌風靜欲歸時。惟有一江明月、碧琉璃。
虢國夫人夜游圖
作者：蘇軾
朝代：宋

佳人自鞚玉花驄，翩如驚燕蹋飛龍。
金鞭爭道寶釵落，何人先入明光宮。
宮中羯鼓催花柳，玉奴弦索花奴手。
坐中八姨真貴人，走馬來看不動塵。
明眸皓齒誰復見，只有丹青餘淚痕。
人間俯仰成今古，吳公臺下雷塘路。
當時亦笑張麗華，不知門外韓擒虎。
蜀僧明操思歸書龍丘子壁
作者：蘇軾
朝代：宋

久厭勞生能幾日，莫將歸思擾衰年。
片雲會得無心否，南北東西只一天。
蜜酒歌
作者：蘇軾
朝代：宋

真珠爲漿玉爲醴，六月田夫汗流泚。
不如春甕自生香，蜂爲耕耘花作米。
一日小沸魚吐沫，二日眩轉清光活。
三日開甕香滿城，快瀉銀瓶不須撥。
百錢一斗濃無聲，甘露微濁醍醐清。
君不見南園采花蜂似雨，天教釀酒醉先生。
先生年來窮到骨，問人乞米何曾得。
世間萬事真悠悠，蜜蜂大勝監河侯。
蝎虎
作者：蘇軾
朝代：宋

黄鷄啄蝎如啄黍，窗間守宮稱蝎虎。
闇中繳尾伺飛蟲，巧捷功夫在腰膂。
跂跂脈脈善緣壁，陋質從來誰比數。
今年歲旱號蜥蜴，狂走兒童鬧歌舞。
能銜渠水作冰雹，便向蛟龍覓雲雨。
守宮努力搏蒼蠅，明年歲旱當求汝。
蝦蟆培
作者：蘇軾
朝代：宋

蟆背似覆盂，蟆頤似偃月。
謂是月中蟆，開口吐月液。
根源來甚遠，百尺蒼崖裂。
當時龍破山，此水隨龍出。
入江江水濁，猶作深碧色。
稟受苦潔清，獨與凡水隔。
豈惟煮茶好，釀酒應無敵。
蝶戀花
作者：蘇軾
朝代：宋

一顆櫻桃樊素口。不愛黃金，只愛人長久。學畫鴉兒猶未就。眉間已作傷春皺。撲蝶西園隨伴走。花落花開，漸解相思瘦。破鏡重圓人在否。章臺折盡青青柳。
蝶戀花
作者：蘇軾
朝代：宋

別酒勸君君一醉。清潤潘郎，又是何郎婿。記取釵頭新利市。莫將分付東鄰子。回首長安佳麗地。三十年前，我是風流帥。為向青樓尋舊事。花枝缺處餘名字。
蝶戀花
作者：蘇軾
朝代：宋

春事闌珊芳草歇。客裡風光，又過清明節。小院黃昏人憶別。落紅處處聞啼鴂。咫尺江山分楚越。目斷魂銷，應是音塵絕。夢破五更心欲折。角聲吹落梅花月。
蝶戀花
作者：蘇軾
朝代：宋

昨夜秋風來萬里。月上屏幃，冷透人衣袂。有客抱衾愁不寐。那堪玉漏長如歲。羈舍留連歸計未。夢斷魂銷，一枕相思淚。衣帶漸寬無別意。新書報我添憔悴。
蝶戀花
作者：蘇軾
朝代：宋

泛泛東風初破五。江柳微黃，萬萬千千縷。佳氣鬱蔥來繡戶。當年江上生奇女。一盞壽觴誰與舉。三個明珠，膝上王文度。放盡窮鱗看圉圉。天公為下曼陀雨。
蝶戀花
作者：蘇軾
朝代：宋

燈火錢塘三五夜。明月如霜，照見人如畫。帳底吹笙香吐麝。此般風味應無價。寂寞山城人老也。擊鼓吹簫，乍入農桑社。火冷燈稀霜露下。昏昏雪意雲垂野。
蝶戀花
作者：蘇軾
朝代：宋

簌簌無風花自嚲。寂寞園林，柳老櫻桃過。落日多情還照坐。山青一點橫雲破。路盡河回千轉柁。繫纜漁村，月暗孤燈火。憑仗飛魂招楚些。我思君處君思我。
蝶戀花
作者：蘇軾
朝代：宋

簾外東風交雨霰。簾裡佳人，笑語如鶯燕。深惜今年正月暖。燈光酒色搖金盞。摻鼓《漁陽》撾未遍。舞褪瓊釵，汗溼香羅軟。今夜何人吟古怨。清詩未就冰生硯。
蝶戀花
作者：蘇軾
朝代：宋

自古漣漪佳絕地。繞郭荷花，欲把吳興比。倦客塵埃何處洗。真君堂下寒泉水。左海門前酤酒市。夜半潮來，月下孤舟起。傾蓋相逢拼一醉。雙鳧飛去人千里。
蝶戀花
作者：蘇軾
朝代：宋

花褪殘紅青杏小。燕子飛時，綠水人家繞。枝上柳綿吹又少。天涯何處無芳草。牆裡鞦韆牆外道。牆外行人，牆裡佳人笑。笑漸不聞聲漸悄。多情卻被無情惱。
蝶戀花
作者：蘇軾
朝代：宋

蝶懶鶯慵春過半。花落狂風，小院殘紅滿。午醉未醒紅日晚。黃昏簾暮無人卷。雲鬢蓬鬆眉黛淺。總是愁媒，欲訴誰消遣。未信此情難系絆。楊花猶有東風管。
蝶戀花
作者：蘇軾
朝代：宋

記得畫屏初會遇。好夢驚回，望斷高唐路。燕子雙飛來又去。紗窗幾度春光暮。那日繡簾相見處。低眼佯行，笑整香雲縷。斂盡春山羞不語。人前深意難輕訴。
蝶戀花
作者：蘇軾
朝代：宋

雨後春容清更麗。只有離人，幽恨終難洗。北固山前三面水。碧瓊梳擁青螺髻。一紙鄉書來萬里。問我何年，真個成歸計。白首送春拼一醉。東風吹破千行淚。
蝶戀花
作者：蘇軾
朝代：宋

雨霰疏疏經潑火。巷陌鞦韆。猶未清明過。杏子梢頭香蕾破。淡紅褪白胭脂涴。苦被多情相折挫。病緒厭厭，渾似年時個。繞遍迴廊還獨坐。月籠雲暗重門鎖。
蝶戀花
作者：蘇軾
朝代：宋

雲水縈迴溪上路。疊疊青山，環繞溪東注。月白沙汀翹宿鷺。更無一點塵來處。溪叟相看私自語。底事區區，苦要為官去。尊酒不空田百畝。歸來分得閒中趣。
蠟梅一首贈趙景貺
作者：蘇軾
朝代：宋

天工點酥作梅花，此有蠟梅禪老家。
蜜蜂采花作黄蠟，取蠟爲花亦其物。
天工變化誰得知，我亦兒嬉作小詩。
君不見萬松嶺上黄千葉，玉蘂檀心兩奇絕。
醉中不覺度千山，夜聞梅香失醉眠。
歸來却夢尋花去，夢裏花仙覓奇句。
此間風物屬詩人，我老不飲當付君。
君行適吳我適越，笑指西湖作衣鉢。
行宿泗間見徐州張天驥次舊韵
作者：蘇軾
朝代：宋

二年三躡過淮舟，款段還逢馬少游。
無事不妨長好飲，著書自要見窮愁。
孤松早偃原非病，倦鳥雖還豈是休。
更欲河邊幾來往，祇今霜雪已蒙頭。
行瓊儋間肩輿坐睡夢中得句云千山動鱗甲萬谷酣笙鐘覺而遇清風急雨戲作此數句
作者：蘇軾
朝代：宋

四州環一島，百洞蟠其中。
我行西北隅，如度月半弓。
登高望中原，但見積水空。
此生當安歸，四顧真途窮。
眇觀大瀛海，坐詠談天翁。
茫茫太倉中，一米誰雌雄。
幽懷忽破散，詠嘯來天風。
千山動鱗甲，萬谷酣笙鐘。
安知非羣仙，鈞天宴未終。
喜我歸有期，舉酒屬青童。
急雨豈無意，催詩走羣龍。
夢雲忽變色，笑電亦改容。
應怪東坡老，顔衰語徒工。
久矣此妙聲，不聞蓬萊宮。
行香子
作者：蘇軾
朝代：宋

一葉輕舟。雙槳鴻驚。水天清、影湛波平。魚翻藻鑑，鷺點菸汀。過沙溪急，霜溪冷，月溪明。重重似畫，曲曲如屏。算當年、虛老巖陵。君臣一夢，今古虛名。但遠山長，雲山亂，曉山清。
行香子
作者：蘇軾
朝代：宋

三入承明。四至九卿。問書生、何辱何榮。金張七葉，紈綺貂纓。無汗馬事，不獻賦，不明經。成都卜肆，寂莫君平。鄭子真、巖谷躬耕。寒灰炙手，人重人輕。除竺乾學，得無念，得無名。
行香子
作者：蘇軾
朝代：宋

北望平川。野水荒灣。共尋春、飛步孱顏。和風弄袖，香霧縈鬟。正酒酣時，人語笑，白雲間。飛鴻落照，相將歸去，澹娟娟、玉宇清閒。何人無事，宴坐空山。望長橋上，燈火亂，使君還。
行香子
作者：蘇軾
朝代：宋

攜手江村。梅雪飄裙。情何限、處處消魂。故人不見，舊曲重聞。向望湖樓，孤山寺，湧金門。尋常行處，題詩千首，繡羅衫、與拂紅塵。別來相憶，知是何人。有湖中月，江邊柳，隴頭雲。
行香子
作者：蘇軾
朝代：宋

昨夜霜風。先入梧桐。渾無處、迴避衰容。問公何事，不語書空。但一回醉，一回病，一回慵。朝來庭下，光陰如箭，似無言、有意傷儂。都將萬事，付與千鍾。任酒花白，眼花亂，燭花紅。
行香子
作者：蘇軾
朝代：宋

清夜無塵。月色如銀。酒斟時、須滿十分。浮名浮利，虛苦勞神。嘆隙中駒，石中火，夢中身。雖抱文章，開口誰親。且陶陶、樂盡天真。幾時歸去，作個閒人。對一張琴，一壺酒，一溪雲。
行香子
作者：蘇軾
朝代：宋

綺席才終。歡意猶濃。酒闌時、高興無窮。共誇君賜，初拆臣封。看分香餅，黃金縷，密雲龍。鬥贏一水，功敵千鍾。覺涼生、兩腋清風。暫留紅袖，少卻紗籠。放笙歌散，庭館靜，略從容。
表弟程德孺生日
作者：蘇軾
朝代：宋

仗下千官散紫庭，微聞偶語說蘇程。
長身自昔傳甥舅，壽骨遥知是弟兄。
曾活萬人寧望報，祇求五畝却歸耕。
四朝遺老凋零盡，鶴髮他年幾箇迎。
袁公濟和劉景文登介亭詩復次韵答之
作者：蘇軾
朝代：宋

昏昏墮醉夢，奈此六月溽。
君詩如清風，吹我朝睡足。
登臨得佳句，江白照湖淥。
袖手獨不言，默稿已在腹。
是時風雨過，靄靄雲歸麓。
疏星带微月，金火爭見伏。
惜哉此清景，變滅不可逐。
歸來讀君詩，耿耿猶在目。
却思少年日，聲價爭場屋。
文如翻水成，賦作叉手速。
秋風起鴻雁，我亦繼華躅。
那知君蹭蹬，獨泣荆山玉。
相見南新道，青衫垂破幅。
早知事大謬，恨不十年讀。
莫嫌馮唐老，終勝賈誼哭。
今年復爲僚，舊好許重續。
升沉何足道，等是蠻與觸。
共爲湖山主，出入窮澗谷。
衆馳君不爭，人棄我所欲。
何時神武門，相約挂冠服。
被命南遷途中寄定武同僚
作者：蘇軾
朝代：宋

人事千頭及萬頭，得時何喜失時憂。
只知紫綬三公貴，不覺黄粱一夢游。
適見恩綸臨定武，忽遭分職赴英州。
南行若到江干側，休宿潯陽舊酒樓。
被酒獨行遍至子雲威徽先覺四黎之舍三首·其一
作者：蘇軾
朝代：宋

半醒半醉問諸黎，竹刺藤梢步步迷。
但尋牛矢覓歸路，家在牛欄西復西。
被酒獨行遍至子雲威徽先覺四黎之舍三首·其三
作者：蘇軾
朝代：宋

符老風情奈老何，朱顔減盡鬢絲多。
投梭每困東鄰女，換扇惟逢春夢婆。
被酒獨行遍至子雲威徽先覺四黎之舍三首·其二
作者：蘇軾
朝代：宋

總角黎家三四童，口吹葱葉送迎翁。
莫作天涯萬里意，溪邊自有舞雩風。
襄陽古樂府三首·上堵吟
作者：蘇軾
朝代：宋

臺上有客吟秋風，悲聲蕭散飄入空。
臺邊游女來竊聽，欲學聲同意不同。
君悲竟何事，千里金城兩稚子。
白馬爲塞鳳爲關，山川無人空自閑。
我悲亦何苦，江水冬更深，鯿魚冷難捕。
悠悠江上聽歌人，不知我意徒悲辛。
襄陽古樂府三首·襄陽樂
作者：蘇軾
朝代：宋

使君未來襄陽愁，提戈入市裹氈裘。
自從氈裘南渡沔，襄陽無事多春遊。
襄陽春遊樂何許，峴山之陽漢江浦。
使君朱旆來翻翻，人道使君似羊杜。
道邊逢人問洛陽，中原苦戰春田荒。
北人聞道襄陽樂，目送飛鴻應斷腸。
襄陽古樂府三首·野鷹來
作者：蘇軾
朝代：宋

野鷹來，萬山下，荒山無食鷹苦饑，飛來爲爾繫綵絲。
北原有兔老且白，年年養子秋食菽。
我欲擊之不可得，年深兔老鷹力弱。
野鷹來，城東有臺高崔巍。
臺中公子著皮袖，東望萬里心悠哉。
心悠哉，鷹何在。
嗟爾公子歸無勞，使鷹可呼亦凡曹，天陰月黑狐夜嗥。
西太一見王荆公舊詩偶次其韵二首·其一
作者：蘇軾
朝代：宋

秋早川原浄麗，雨餘風日清酣。
從此歸耕劍外，何人送我池南。
西太一見王荆公舊詩偶次其韵二首·其二
作者：蘇軾
朝代：宋

但有樽中若下，何須墓上征西。
聞道烏衣巷口，而今烟草萋迷。
西山戲題武昌王居士
作者：蘇軾
朝代：宋

江干高居堅關扃，犍耕躬稼角挂經。
篙竿繫舸菰茭隔，笳鼓過軍雞狗驚。
解襟顧影各箕踞，擊劍賡歌幾舉觥。
荆笄供膾愧攪聒，乾鍋更戛甘瓜羹。
西山詩和者三十餘人再用前韵爲謝
作者：蘇軾
朝代：宋

朱顔發過如春醅，胸中梨棗初未栽。
丹砂未易掃白髮，赤松却欲參黄梅。
寒溪本自遠公社，白蓮翠竹依崔嵬。
當時石泉照金瑞，神光夜發如五臺。
飲泉鑑面得真意，坐視萬物皆浮埃。
欲收暮景返田里，遠泝江水窮離堆。
還朝豈獨羞老病，自歎才盡傾空罍。
諸公渠渠若夏屋，吞吐風月清隅隈。
我如廢井久不食，古甃缺落生陰苔。
數詩往復相感發，汲新除舊寒光開。
遥知二月春江闊，雪浪倒卷雲峰摧。
石中無聲水亦靜，云何解轉空山雷。
欲就諸公評此語，要識憂喜何從來。
願求南宗一勺水，往與屈賈湔餘哀。
西江月
作者：蘇軾
朝代：宋

三過平山堂下，半生彈指聲中。十年不見老仙翁。壁上龍蛇飛動。欲弔文章太守，仍歌楊柳春風。休言萬事轉頭空。未轉頭時皆夢。
西江月
作者：蘇軾
朝代：宋

世事一場大夢，人生幾度秋涼。夜來風葉已鳴廊。看取眉頭鬢上。酒賤常愁客少，月明多被雲妨。中秋誰與共孤光。把盞悽然北望。
西江月
作者：蘇軾
朝代：宋

公子眼花亂髮，老夫鼻觀先通。領巾飄下瑞香風。驚起謫仙春夢。后土祠中玉蕊，蓬萊殿後鞓紅。此花清絕更纖穠。把酒何人心動。
西江月
作者：蘇軾
朝代：宋

別夢已隨流水，淚巾猶裛香泉。相如依舊是臞仙。人在瑤臺閬苑。花霧縈風縹緲，歌珠滴水清圓。蛾眉新作十分妍。走馬歸來便面。
西江月
作者：蘇軾
朝代：宋

小院朱闌幾曲，重城畫鼓三通。更看微月轉光風。歸去香雲入夢。翠袖爭浮大白，皂羅半插斜紅。燈花零落酒花穠。妙語一時飛動。
西江月
作者：蘇軾
朝代：宋

怪此花枝怨泣，託君詩句名通。憑將草木記吳風。繼取相如雲夢。點筆袖沾醉墨，謗花面有慚紅。知君卻是為情穠。怕見此花撩動。
西江月
作者：蘇軾
朝代：宋

昨夜扁舟京口，今朝馬首長安。舊官何物與新官。只有湖山公案。此景百年幾變，箇中下語千難。使君才氣卷波瀾。與把新詩判斷。
西江月
作者：蘇軾
朝代：宋

照野瀰瀰淺浪，橫空曖曖微霄。障泥未解玉驄驕。我欲醉眠芳草。可惜一溪明月，莫教踏破瓊瑤。解鞍敧枕綠楊橋。杜宇一聲春曉。
西江月
作者：蘇軾
朝代：宋

玉骨那愁瘴霧，冰姿自有仙風。海仙時遣探芳叢。倒掛綠毛麼鳳。素面翻嫌粉涴，洗妝不褪唇紅。高情已逐曉雲空。不與梨花同夢。
西江月
作者：蘇軾
朝代：宋

碧霧輕籠兩鳳，寒煙淡拂雙鴉。為誰流睇不歸家。錯認門前過馬。有意偷回笑眼，無言強整衣紗。劉郎一見武陵花。從此春心蕩也。
西江月
作者：蘇軾
朝代：宋

聞道雙銜鳳帶，不妨單著鮫綃。夜香知與阿誰燒。悵望水沈煙嫋。雲鬢風前綠卷，玉顏醉裡紅潮。莫教空度可憐宵。月與佳人共僚。
西江月
作者：蘇軾
朝代：宋

莫嘆平原落落，且應去魯遲遲。與君各記少年時。須信人生如寄。白髮千莖相送，深杯百罰休辭。拍浮何用酒為池。我已為君德醉。
西江月
作者：蘇軾
朝代：宋

馬趁香微路遠，沙籠月淡煙斜。渡波清徹映妍華。倒綠枝寒鳳掛。掛鳳寒枝綠倒，華妍映徹清波。渡斜煙淡月籠沙。遠路微香趁馬。
西江月
作者：蘇軾
朝代：宋

點點樓頭細雨。重重江外平湖。當年戲馬會東徐。今日淒涼南浦。莫恨黃花未吐。且教紅粉相扶。酒闌不必看茱萸。俯仰人間今古。
西江月
作者：蘇軾
朝代：宋

龍焙今年絕品，谷簾自古珍泉。雪芽雙井散神仙。苗裔來從北苑。湯發雲腴釅白，盞浮花乳輕圓。人間誰敢更爭妍。鬥取紅窗粉面。
西湖
作者：蘇軾
朝代：宋
体裁：七言绝句

畢竟西湖六月中，風光不與四時同。
接天蓮葉無窮碧，映日荷花別樣紅。
西湖壽星院明遠堂
作者：蘇軾
朝代：宋

十年不向此凭欄，景象依然一望間。
龍蜃吐雲天入水，樓臺倒影日銜山。
僧於僻寺難爲隠，人在扁舟未是閑。
孤鶴似尋和靖宅，盤空飛去復飛還。
西湖壽星院此君軒
作者：蘇軾
朝代：宋

卧聽謖謖碎龍鱗，俯看蒼蒼立玉身。
一舸鴟夷江海去，尚餘君子六千人。
西湖戲作
作者：蘇軾
朝代：宋

一士千金未易償，我從陳趙兩歐陽。
舉鞭拍手笑山簡，祇有并州一葛强。
西湖秋涸東池魚窘甚因會客呼網師遷之西池爲一笑之樂夜歸被酒不能寐戲作放魚一首
作者：蘇軾
朝代：宋

東池浮萍半黏塊，裂碧跳青出魚背。
西池秋水尚涵空，舞闊摇深吹荇带。
吾僚有意爲遷居，老守縱饞那忍膾。
縱橫爭看銀刀出，瀺灂初驚玉花碎。
但愁數罟損鱗鬣，未信長堤隔濤瀨。
濊濊發發須臾間，圉圉洋洋尋丈外。
安知中無蛟龍種，或恐尚有風雲會。
明年春水漲西湖，好去相忘渺淮海。
西齋
作者：蘇軾
朝代：宋

西齋深且明，中有六尺床。
病夫朝睡足，危坐覺日長。
昏昏既非醉，踽踽亦非狂。
褰衣竹風下，穆然中微凉。
起行西園中，草木含幽香。
榴花開一枝，桑棗沃以光。
鳴鳩得美蔭，困立忘飛翔。
黄鳥亦自喜，新音變圓吭。
杖藜觀物化，亦以觀我生。
萬物各得時，我生日皇皇。
見子由與孔常父唱和詩輒次其韵余昔在館中同舍出入輒相聚飲酒賦詩近歲不復講故終篇及之庶幾諸公稍復其舊亦太平盛事也
作者：蘇軾
朝代：宋

君先魯東家，門戶照千古。
文章固應爾，鬚鬣餘似處。
雖非蒙倛狀，尚肖歷國苦。
誦書口瀾翻，布穀雜杜宇。
十年困奔走，櫛沐飽風雨。
吾道其非邪，野處豈兕虎。
灞陵閑老將，柏直口尚乳。
自君兄弟還，鼎立知有補。
蓬山耆舊散，故事誰刪去。
來迎馮翊傳，出餞會稽組。
吾猶及前輩，詩酒盛冊府。
願君倡此風，揚觶斯杜舉。
覓俞俊筆
作者：蘇軾
朝代：宋

筆工近歲說吳俞，李葛虛名總不如。
雖是玉堂揮翰手，自憐白首尚抄書。
觀子玉郎中草聖
作者：蘇軾
朝代：宋

柳侯運筆如電閃，子雲寒悴羊欣儉。
百斛明珠便可扛，此書非我誰能雙。
觀子美病中作嗟歎不足因次韵
作者：蘇軾
朝代：宋

百尺長松澗下摧，知君此意爲誰來。
霜枝半折孤根出，尚有狂風急雨催。
觀張師正所蓄辰砂
作者：蘇軾
朝代：宋

將軍結髮戰蠻溪，篋有殊珍勝象犀。
漫說玉牀收箭鏃，何曾金鼎識刀圭。
近聞猛士收丹穴，欲助君王鑄褭蹄。
多少空巌人不見，自隨初日吐虹蜺。
觀杭州鈐轄歐育刀劍戰袍
作者：蘇軾
朝代：宋

青綾衲衫暖襯甲，紅線勒帛光遶脇。
禿襟小袖雕鶻盤，大刀長劍龍蛇柙。
兩軍鼓譟屋瓦墜，紅塵白羽紛相雜。
將軍恩重此身輕，笑履鋒鋩如一插。
書生只肯坐帷幄，談笑毫端弄生殺。
叫呼擊鼓催上竿，猛士應憐小兒黠。
試問黄河夜偷渡，掠面驚沙寒霎霎。
何如大艦日高眠，一枕清風夢苕霅。
觀棋
作者：蘇軾
朝代：宋

五老峰前，白鶴遺址。
長松蔭庭，風日清美。
我時獨游，不逢一士。
誰歟棋者，戶外屨二。
不聞人聲，時聞落子。
紋枰坐對，誰究此味。
空鈎意釣，豈在魴鯉。
小兒近道，剝啄信指。
勝固欣然，敗亦可喜。
優哉游哉，聊復爾耳。
觀湖二首·其一
作者：蘇軾
朝代：宋

乘槎遠引神仙客，萬里清風上海濤。
回首不知沙界小，飄衣猶覺色塵高。
須彌有頂低垂日，兜率無根下戴鼇。
釋梵茫然齊劫火，飛雲不覺醉陶陶。
觀湖二首·其二
作者：蘇軾
朝代：宋

朝陽照水紅光開，玉濤銀浪相徘徊。
山分宿霧儘寬遠，雲駕高風馳送來。
昇霞彩色敧殘火，及物氣燄明纖埃。
可憐極大不知已，浮生野馬悠悠哉。
觀臺
作者：蘇軾
朝代：宋

三界無所住，一臺聊自寧。
塵勞付白骨，寂照起黄庭。
殘磬風中嫋，孤燈雪後青。
須防童子戲，投瓦犯清泠。
記夢
作者：蘇軾
朝代：宋

圓間有物物間空，豈有圓空入井中。
不信天形真箇樣，故應眼力自先窮。
連環已解如神手，萬竅猶號未濟風。
稽首問公公大笑，本來誰礙更求通。
記夢回文二首·其一
作者：蘇軾
朝代：宋

酡顔玉碗捧纖纖，亂點餘花唾碧衫。
歌咽水雲凝靜院，夢驚松雪落空巌。
記夢回文二首·其二
作者：蘇軾
朝代：宋

空花落盡酒傾缸，日上山融雪漲江。
紅焙淺甌新火活，龍團小碾鬬晴窗。
記所見開元寺吳道子畫佛滅度以答子由題畫文殊普賢
作者：蘇軾
朝代：宋

西方真人誰所見，衣被七寶從雙狻。
當時修道頗辛苦，柳生兩肘烏巢肩。
初如濛濛隠山玉，漸如濯濯出水蓮。
道成一旦就空滅，奔會四海悲人天。
翔禽哀響動林谷，獸鬼躑躅淚迸泉。
龐眉深目彼誰子，繞牀彈指性自圓。
隠如寒月墮清晝，空有孤光留故躔。
春遊古寺拂塵壁，遺像久此霾香煙。
畫師不復寫姓名，皆云道子口所傳。
縱橫固已蔑孫鄧，有如巨鰐吞小鮮。
來詩所誇孰與此，安得携掛其傍觀。
訪張山人得山中字二首·其一
作者：蘇軾
朝代：宋

魚龍隨水落，猿鶴喜君還。
舊隠丘墟外，新堂紫翠間。
野麋馴杖履，幽桂出榛菅。
灑掃門前路，山公亦愛山。
訪張山人得山中字二首·其二
作者：蘇軾
朝代：宋

萬木鎖雲龍，天留與戴公。
路迷山向背，人在瀼西東。
薺麥餘春雪，櫻桃落晚風。
入城都不記，歸路醉眠中。
訪散老不遇
作者：蘇軾
朝代：宋

君來不遇我，我到不逢君。
古殿依修柏，寒花對暮雲。
許州西湖
作者：蘇軾
朝代：宋

西湖小雨晴，灧灧春渠長。
來從古城角，夜半轉新響。
使君欲春游，浚沼役千掌。
紛紜具畚鍤，鬧若蟻運壤。
夭桃弄春色，生意寒猶怏。
惟有落殘梅，標格若矜爽。
游人坌已集，挈榼三且兩。
醉客卧道傍，扶起尚偃仰。
池臺信宏麗，貴與民同賞。
但恐城市歡，不知田野愴。
潁川七不登，野氣長蒼莽。
誰知萬里客，湖上獨長想。
詠湯泉
作者：蘇軾
朝代：宋

積水焚大槐，蓄油災武庫。
驚然丞相井，疑浣將軍布。
自憐耳目隘，未測陰陽故。
鬰攸火山烈，觱沸湯泉注。
豈惟渴獸駭，坐使癡兒怖。
安能長魚鼈，僅可燖狐兔。
山中惟木客，戶外時芒屨。
雖無傾城浴，幸免亡國污。
試筆
作者：蘇軾
朝代：宋

子石如琢玉，遠烟真削黳。
入我病風手，玄雲渰萋萋。
是中有何好，而我喜欲迷。
既似蠟屐阮，又如鍛柳嵇。
醉筆得天全，宛宛天投蜺。
多謝中書君，伴我此幽棲。
試院煎茶
作者：蘇軾
朝代：宋

蟹眼已過魚眼生，颼颼欲作松風鳴。
蒙茸出磨細珠落，眩轉遶甌飛雪輕。
銀瓶瀉湯誇第二，未識古人煎水意。
君不見昔時李生好客手自煎，貴從活火發新泉。
又不見今時潞公煎茶學西蜀，定州花瓷琢紅玉。
我今貧病常苦饑，分無玉碗捧蛾眉。
且學公家作茗飲，磚爐石銚行相隨。
不用撐腸拄腹文字五千卷，但願一甌常及睡足日高時。
詹守携酒見過用前韵作詩聊復和之
作者：蘇軾
朝代：宋

箕踞狂歌老瓦盆，燎毛燔肉似羌渾。
傳呼草市來携客，灑掃漁磯共置樽。
山下黄童爭看舞，江干白骨已銜恩。
孤雲落日西南望，長羨歸鴉自識村。
諸公餞子敦軾以病不往復次前韵
作者：蘇軾
朝代：宋

君爲江南英，面作河朔偉。
人間一好漢，誰似張長史。
上書苦留君，言拙輒報已。
置之勿復道，出處俱可喜。
攀輿共六尺，食肉飛萬里。
誰言遠近殊，等是朝廷美。
遥知送別處，醉墨爭淋紙。
我以病杜門，商頌空振履。
後會知何日，一歡如覆水。
善保千金軀，前言戲之耳。
諸葛鹽井
作者：蘇軾
朝代：宋

五行水本鹹，安擇江與井。
如何不相入，此意誰復省。
人心固難足，物理偶相逞。
猶嫌取未多，井上無閑綆。
謁敦詩先生因留一絕
作者：蘇軾
朝代：宋

凜凜人言君似雪，我言凜凜雪如君。
時人盡怪蘇司業，不解將錢與廣文。
謝人惠雲巾方舄二首·其一
作者：蘇軾
朝代：宋

燕尾稱呼理未便，剪裁雲葉却天然。
無心只是青山物，覆頂宜歸紫府仙。
轉覺周家新樣俗，未容陶令舊名傳。
鹿門佳士勤相贈，黑霧玄霜合比肩。
謝人惠雲巾方舄二首·其二
作者：蘇軾
朝代：宋

胡靴短靿格粗疏，古雅無如此樣殊。
妙手不勞盤作鳳，輕身只欲化爲鳬。
魏風褊儉堪羞葛，楚客豪華可笑珠。
擬學梁家名解脫，便於禪坐作跏趺。
謝人見和前篇二首·其一
作者：蘇軾
朝代：宋

已分酒杯欺淺懦，敢將詩律鬥深嚴。
漁蓑句好應須畫，柳絮才高不道鹽。
敗履尚存東郭足，飛花又舞謫仙檐。
書生事業真堪笑，忍凍孤吟筆退尖。
謝人見和前篇二首·其二
作者：蘇軾
朝代：宋

九陌凄風戰齒牙，銀杯逐馬带隨車。
也知不作堅牢玉，無奈能開頃刻花。
得酒强歡愁底事，閉門高卧定誰家。
臺前日暖君須愛，冰下寒魚漸可叉。
謝人送墨
作者：蘇軾
朝代：宋

墨月黳雲脫太清，海風吹上筆頭輕。
瑣窗冷透芙蓉碧，定有新明到九成。
謝宋漢傑惠李承晏墨
作者：蘇軾
朝代：宋

老松燒盡結輕花，妙法來從北李家。
翠色冷光何所似，牆東鬒髮墮寒鴉。
謝張太原送蒲桃
作者：蘇軾
朝代：宋

冷官門戶日蕭條，親舊音書半寂寥。
惟有太原張縣令，年年專遣送蒲桃。
謝王澤州寄長松兼簡張天覺二首·其一
作者：蘇軾
朝代：宋

莫道長松浪得名，能教覆額兩眉青。
便將徑寸同千尺，知有奇功似茯苓。
謝王澤州寄長松兼簡張天覺二首·其二
作者：蘇軾
朝代：宋

憑君說與埋輪使，速寄長松作解嘲。
無復青黏和漆葉，枉將鍾乳敵仙茅。
謝蘇自之惠酒
作者：蘇軾
朝代：宋

高士例須憐麴糵，此語常聞退之說。
我今有說殆不然，麴糵未必高士憐。
醉者墜車莊生言，全酒未若全於天。
達人本是不虧缺，何暇更求全處全。
景山沉迷阮籍傲，畢卓盜竊劉伶顛。
貪狂嗜怪無足取，世俗喜異矜其賢。
杜陵詩客尤可笑，羅列八子參羣仙。
流涎露頂置不說，爲問底處能逃禪。
我今不飲非不飲，心月皎皎常孤圓。
有時客至亦爲酌，琴雖未去聊忘絃。
吾宗先生有深意，百里雙罌遠將寄。
且言不飲固亦高，舉世皆同吾獨異。
不如同異兩俱冥，得鹿亡羊等嬉戲。
决須飲此勿復辭，何用區區較醒醉。
謝運使仲適座上送王敏仲北使
作者：蘇軾
朝代：宋

衝風振河朔，飛霧失太行。
相逢不相識，下馬鬚眉黄。
洗眼忽驚笑，見此玉節郎。
喜有賢主人，共惜殘燭光。
聚散一夢中，人北雁南翔。
吾生如寄耳，送老天一方。
幸子遇明主，陳經入西廂。
歸期不可緩，倚相宜在旁。
謝郡人田賀二生獻花
作者：蘇軾
朝代：宋

城裏田員外，城西賀秀才。
不愁家四壁，自有錦千堆。
珍重尤奇品，艱難最後開。
芳心困落日，薄艷戰輕雷。
老守尤多病，壯懷先已灰。
殷勤此粲者，攀折爲誰哉。
玉腕揎紅袖，金樽瀉白醅。
何當鑷霜鬢，强插滿頭回。
謝關景仁送紅梅栽二首·其一
作者：蘇軾
朝代：宋

年年芳信負紅梅，江畔垂垂又欲開。
珍重多情關令尹，直和根撥送春來。
謝關景仁送紅梅栽二首·其二
作者：蘇軾
朝代：宋

爲君栽向南堂下，記取他年著子時。
酸釅不堪調衆口，使君風味好攢眉。
謝陳季常惠一揞巾
作者：蘇軾
朝代：宋

夫子胸中萬斛寬，此巾何事小團團。
半升僅漉淵明酒，二寸纔容子夏冠。
好戴黄金雙得勝，休教白苧一生酸。
臂弓腰箭何時去，直上陰山取可汗。
謫居三適三首·午窗坐睡
作者：蘇軾
朝代：宋

蒲團蟠兩膝，竹几閣雙肘。
此間道路熟，徑到無何有。
身心兩不見，息息安且久。
睡蛇本亦無，何用鈎與手。
神凝疑夜禪，體適劇卯酒。
我生有定數，祿盡空餘壽。
枯楊不飛花，膏澤回衰朽。
謂我此爲覺，物至了不受。
謂我今方夢，此心初不垢。
非夢亦非覺，請問希夷叟。
謫居三適三首·夜卧濯足
作者：蘇軾
朝代：宋

長安大雪年，束薪抱衾裯。
雲安市無井，斗水寬百憂。
今我逃空谷，孤城嘯鵂鶹。
得米如得珠，食菜不敢留。
況有松風聲，釜鬲鳴颼颼。
瓦盎深及膝，時復冷暖投。
明燈一爪剪，快若鷹辭鞲。
天低瘴雲重，地薄海氣浮。
土無重膇藥，獨以薪水瘳。
誰能更包裹，冠履裝沐猴。
謫居三適三首·旦起理髮
作者：蘇軾
朝代：宋

安眠海自運，浩浩朝黄宮。
日出露未晞，鬰鬰濛霜松。
老櫛從我久，齒疏含清風。
一洗耳目明，習習萬竅通。
少年苦嗜睡，朝謁常匆匆。
爬搔未云足，已困冠巾重。
何異服轅馬，沙塵滿風騣。
琱鞍響珂月，實與杻械同。
解放不可期，枯柳豈易逢。
誰能書此樂，獻與腰金翁。
讀仲閔詩卷因成長句
作者：蘇軾
朝代：宋

喜見西風吹麥秋，年年爲逭老農憂。
沾塗手足經年種，薦載珠璣一倍收。
壯齒君能親稼穡，異時我亦困耝耰。
獨憐紫竹堂前月，清夜娟娟照客愁。
讀孟郊詩二首·其一
作者：蘇軾
朝代：宋

夜讀孟郊詩，細字如牛毛。
寒燈照昏花，佳處時一遭。
孤芳擢荒穢，苦語餘詩騷。
水清石鑿鑿，湍激不受篙。
初如食小魚，所得不償勞。
又似煮彭𧑅，竟日持空螯。
要當鬬僧清，未足當韓豪。
人生如朝露，日夜火消膏。
何苦將兩耳，聽此寒蟲號。
不如且置之，飲我玉色醪。
讀孟郊詩二首·其二
作者：蘇軾
朝代：宋

我憎孟郊詩，復作孟郊語。
饑腸自鳴喚，空壁轉饑鼠。
詩從肺腑出，出輒愁肺腑。
有如黄河魚，出膏以自煮。
尚愛銅斗歌，鄙俚頗近古。
桃弓射鴨罷，獨速短蓑舞。
不憂踏船翻，踏浪不踏土。
吳姬霜雪白，赤脚浣白紵。
嫁與踏浪兒，不識離別苦。
歌君江湖曲，感我長羈旅。
讀後魏賀狄干傳
作者：蘇軾
朝代：宋

羊犬爭雄宇內殘，文風猶自到長安。
當時枉被詩書誤，惟有鮮卑賀狄干。
讀晉史
作者：蘇軾
朝代：宋

滄海橫流血作津，犬羊角出競稱真。
中原豈是無豪傑，天遣羣雄殺晉人。
讀王衍傳
作者：蘇軾
朝代：宋

文非經國武非英，終日虛談取盛名。
至竟開門延羯寇，始知清論誤蒼生。
讀道藏
作者：蘇軾
朝代：宋

嗟余亦何幸，偶此琳宮居。
宮中復何有，戢戢千函書。
盛以丹錦囊，冒以青霞裾。
王喬掌關籥，蚩尤守其廬。
乘閑竊掀攪，涉獵豈暇徐。
至人悟一言，道集由中虛。
心閑反自照，皎皎如芙蕖。
千歲厭世去，此言乃籧篨。
人皆忽其身，治之用土苴。
何暇及天下，幽憂吾未除。
讀開元天寶遺事三首·其一
作者：蘇軾
朝代：宋

姚宋亡來事事生，一官銖重萬人輕。
朔方老將風流在，不取西蕃石堡城。
讀開元天寶遺事三首·其三
作者：蘇軾
朝代：宋

琵琶絃急衮梁州，羯鼓聲高舞臂韝。
破費八姨三百萬，大唐天子要纏頭。
讀開元天寶遺事三首·其二
作者：蘇軾
朝代：宋

潭裏舟船百倍多，廣陵銅器越溪羅。
三郎官爵如泥土，爭唱弘農得寶歌。
谷林堂
作者：蘇軾
朝代：宋

深谷下窈窕，高林合扶疏。
美哉新堂成，及此秋風初。
我來適過雨，物至如娛予。
穉竹真可人，霜節已專車。
老槐苦無頼，風花欲填渠。
山鴉爭呼號，溪蟬獨清虛。
寄懷勞生外，得句幽夢餘。
古今正自同，歲月何必書。
豆粥
作者：蘇軾
朝代：宋

君不見滹沱流澌車折軸，公孫倉皇奉豆粥。
濕薪破竈自燎衣，饑寒頓解劉文叔。
又不見金谷敲冰草木春，帳下烹煎皆美人。
萍虀豆粥不傳法，咄嗟而辦石季倫。
干戈未解身如寄，聲色相纏心已醉。
身心顛倒不自知，更識人間有真味。
豈如江頭千頃雪色蘆，茅簷出沒晨烟孤。
地碓舂秔光似玉，沙瓶煮豆軟如酥。
我老此身無著處，賣書來問東家住。
卧聽雞鳴粥熟時，蓬頭曳履君家去。
豐年有高廩詩
作者：蘇軾
朝代：宋

頌聲歌盛旦，多黍樂豐年。
近見藏高廩，遥知熟大田。
在疇紛已穫，如阜隠相連。
魯史詳而記，神倉賦且全。
舂人洪蓄積，祖廟享恭虔。
聖后憂農切，宜哉報自天。
貧家浄掃地
作者：蘇軾
朝代：宋

貧家浄掃地，貧女好梳頭。
下士晚聞道，聊以拙自修。
叩門有佳客，一飯相邀留。
舂炊勿草草，此客未易媮。
慎勿用勞薪，感我如薰蕕。
德人抱衡石，銖黍安可廋。
賀新郎
作者：蘇軾
朝代：宋

乳燕飛華屋。悄無人、桐陰轉午，晚涼新浴。手弄生綃白團扇，扇手一時似玉。漸困倚、孤眠清熟。簾外誰來推繡戶，枉教人、夢斷瑤臺曲。又卻是，風敲竹。石榴半吐紅巾蹙。待浮花、浪蕊都盡，伴君幽獨。穠豔一枝細看取，芳心千重似束。又恐被、秋風驚綠。若待得君來向此，花前對酒不忍觸。共粉淚，兩蔌蔌。
賀陳述古弟章生子
作者：蘇軾
朝代：宋

鬰葱佳氣夜充閭，始見徐卿第二雛。
甚欲去爲湯餠客，惟愁錯寫弄麞書。
參軍新婦賢相敵，阿大中郎喜有餘。
我亦從來識英物，試教啼看定何如。
贈上天竺辯才師
作者：蘇軾
朝代：宋

南北一山門，上下兩天竺。
中有老法師，瘦長如鸛鵠。
不知修何行，碧眼照山谷。
見之自清凉，洗盡煩惱毒。
坐令一都會，男女禮白足。
我有長頭兒，角頰峙犀玉。
四歲不知行，抱負煩背腹。
師來爲摩頂，起走趁奔鹿。
乃知戒律中，妙用謝羈束。
何必言法華，佯狂啖魚肉。
贈人
作者：蘇軾
朝代：宋

別後休論信息疏，仙凡自古亦殊途。
蓬山路遠人難到，霜柏威高道轉孤。
舊賞未應忘楚國，新詩聞已滿皇都。
誰憐澤畔行吟者，目斷長安貌欲枯。
贈別
作者：蘇軾
朝代：宋

青鳥銜巾久欲飛，黄鶑別主更悲啼。
殷勤莫忘分携處，湖水東邊鳳嶺西。
贈包安靜先生茶二首·其一
作者：蘇軾
朝代：宋

皓色生甌面，堪稱雪見羞。
東坡調詩腹，今夜睡應休。
贈包安靜先生茶二首·其二
作者：蘇軾
朝代：宋

建茶三十片，不審味如何。
奉贈包居士，僧房戰睡魔。
贈善相程傑
作者：蘇軾
朝代：宋

心傳異學不謀身，自要清時閱搢紳。
火色上騰雖有數，急流勇退豈無人。
書中苦覓原非訣，醉裏微言却近真。
我似樂天君記取，華顛賞遍洛陽春。
贈孫莘老七絕·其一
作者：蘇軾
朝代：宋

嗟予與子久離羣，耳冷心灰百不聞。
若對青山談世事，當須舉白便浮君。
贈孫莘老七絕·其七
作者：蘇軾
朝代：宋

去年臘日訪孤山，曾借僧窗半日閑。
不爲思歸對妻子，道人有約徑須還。
贈孫莘老七絕·其三
作者：蘇軾
朝代：宋

夜來雨洗碧巑岏，浪湧雲屯遶郭寒。
聞有弁山何處是，爲君四面意求看。
贈孫莘老七絕·其二
作者：蘇軾
朝代：宋

天目山前綠浸裾，碧瀾堂上看銜艫。
作隄捍水非吾事，閑送苕溪入太湖。
贈孫莘老七絕·其五
作者：蘇軾
朝代：宋

三年京國厭藜蒿，長羨淮魚壓楚糟。
今日駱駝橋下泊，恣看修網出銀刀。
贈孫莘老七絕·其六
作者：蘇軾
朝代：宋

烏程霜稻襲人香，釀作春風霅水光。
時復中之徐邈聖，無多酌我次公狂。
贈孫莘老七絕·其四
作者：蘇軾
朝代：宋

夜橋燈火照溪明，欲放扁舟取次行。
暫借官奴遣吹笛，明朝新月到三更。
贈寫御容妙善師
作者：蘇軾
朝代：宋

憶昔射策干先皇，珠簾翠幄分兩廂。
紫衣中使下傳詔，跪奉冉冉聞天香。
仰觀眩晃目生暈，但見曉色開扶桑。
迎陽晚出步就坐，絳紗玉斧光照廊。
野人不識日月角，彷彿尚記重瞳光。
三年歸來真一夢，橋山松檜淒風霜。
天容玉色誰敢畫，老師古寺晝閉房。
夢中神授心有得，覺來信手筆已忘。
幅巾常服儼不動，孤臣入門涕自滂。
元老侑坐鬚眉古，虎臣立侍冠劍長。
平生慣寫龍鳳質，肯顧草間猿與麞。
都人踏破鐵門限，黄金白璧空堆床。
爾來摹寫亦到我，謂是先帝白髮郎。
不須覽鏡坐自了，明年乞身歸故鄉。
贈寫真何充秀才
作者：蘇軾
朝代：宋

君不見潞州別駕眼如電，左手挂弓橫撚箭。
又不見雪中騎馿孟浩然，皺眉吟詩肩聳山。
饑寒富貴兩安在，空有遺像留人間。
此身常擬同外物，浮雲變化無蹤跡。
問君何苦寫我真，君言好之聊自適。
黄冠野服山家容，意欲置我山巌中。
勳名將相今何限，往寫褒公與鄂公。
贈嶺上梅
作者：蘇軾
朝代：宋

梅花開盡百花開，過盡行人君不來。
不趁青梅嘗煮酒，要看細雨熟黄梅。
贈嶺上老人
作者：蘇軾
朝代：宋

鶴骨霜髯心已灰，青松合抱手親栽。
問翁大庾嶺頭住，曾見南遷幾箇回。
贈常州報恩長老二首·其一
作者：蘇軾
朝代：宋

碧玉碗盛紅瑪瑙，井華水養石菖蒲。
也知法供無窮盡，試問禪師得飽無。
贈常州報恩長老二首·其二
作者：蘇軾
朝代：宋

薦福老懷真巧便，浄慈兩本更尖新。
憑師爲作鐵門限，準備人間請話人。
贈張刁二老
作者：蘇軾
朝代：宋

兩邦山水未淒涼，二老風流總健强。
共成一百七十歲，各飲三萬六千觴。
藏春塢裏鶑花鬧，仁壽橋邊日月長。
惟有詩人被磨折，金釵零落不成行。
贈惠山僧惠表
作者：蘇軾
朝代：宋

行遍天涯意未闌，將心到處遣人安。
山中老宿依然在，案上楞巌已不看。
敧枕落花餘幾片，閉門新竹自千竿。
客來茶罷空無有，盧橘楊梅尚带酸。
贈曇秀
作者：蘇軾
朝代：宋

白雲出山初無心，棲烏何必戀舊林。
道人偶愛山水故，縱步不知湖嶺深。
空巖已禮百千相，曹溪更欲瞻遺像。
要知水味孰冷暖，始信夢時非幻妄。
袖中忽出貝葉書，中有璧月綴星珠。
人間勝絕略已遍，匡廬南嶺幷西湖。
西湖北望三千里，大隄冉冉橫秋水。
誦師佳句說南屏，瘴雲應逐秋風靡。
胡爲只作十日歡，杖策復尋歸路難。
留師筍蕨不足道，悵望荔子何時丹。
贈月長老
作者：蘇軾
朝代：宋

天形倚一笠，地水轉兩輪。
五伯之所運，毫端棲一塵。
功名半幅紙，兒女浪苦辛。
子有折足鐺，中容五合陳。
十年此中過，却是英特人。
延我地爐坐，語軟意甚真。
白灰如積雪，中有紅麒麟。
勿觸紅麒麟，作灰維那瞋。
拱手但默坐，牆壁徒諄諄。
今宵恨客多，污子白㲲巾。
後夜當獨來，不須主與賓。
蒲團坐紙帳，自要觀我生。
贈朱遜之
作者：蘇軾
朝代：宋

黄花候秋節，遠自夏小正。
坤裳有正色，鞠衣亦令名。
一從人僞勝，遂與天力爭。
易姓寓非族，改顔隨所令。
新奇既易售，粹駁宜相傾。
疾惡逢伯厚，識真似淵明。
君言我所印，世論誰敢評。
願君爲霜風，一掃紫與頳。
贈李兕彥威秀才
作者：蘇軾
朝代：宋

魏王大瓢實五石，種成濩落將安適。
可憐公子持十牛，海上三年竟何得。
先生少負不羈才，從車數到單于臺。
天山直欲三箭取，白衣將軍何人哉。
夜逢怪石曾飲羽，戲中戟枝何足數。
誓將馬革裹尸還，肯學班超苦兒女。
封侯衛霍知幾許，老矣先生困羈旅。
酒酣聊復說平生，結襪猶堪一再鼓。
棄書捐劍學萬人，紈袴儒冠皆誤身。
窮途政似不龜手，與世羞爲西子顰。
如今惟有談天口，雲夢胸中吞八九。
世間萬事寄黄粱，且與先生說烏有。
贈李道士
作者：蘇軾
朝代：宋

世人只數曹將軍，誰知虎頭非癡人。
腰間大羽何足道，頰上三毛自有神。
平生狎侮諸公子，戲著幼輿巌石裏。
故教世世作黄冠，布襪青鞋弄雲水。
千年鼻祖守關門，一念還爲李耳孫。
香火舊緣何日盡，丹青餘習至今存。
五十之年初過二，衰顔記我今如此。
他時要指集賢人，知是香山老居士。
贈李邦直探梅
作者：蘇軾
朝代：宋

尋花不惜命，愛雪常忍凍。
三爲郡太守，清似於陵仲。
贈杜介
作者：蘇軾
朝代：宋

我夢遊天台，橫空石橋小。
秋風吹菵露，翠濕香嫋嫋。
應真飛錫過，絕磵度雲鳥。
舉意欲從之，翛然已松杪。
微言粲珠玉，未說意先了。
覺來如墮空，耿耿窗戶曉。
羣生陷迷網，獨達從古少。
杜叟子何人，長嘯萬物表。
妻孥空四壁，振策念輕矯。
遂爲赤城遊，飛步凌縹緲。
問禪不歸舍，屢爲瓠壺繞。
何人識此志，佛眼自照瞭。
我夢君見之，卓爾非魔嬈。
仙葩發茗椀，剪刻分葵蓼。
從今更不出，閉戶閑騕褭。
時從佛頂巌，馳下雙蓮沼。
贈東林總長老
作者：蘇軾
朝代：宋

溪聲便是廣長舌，山色豈非清浄身。
夜來八萬四千偈，他日如何舉似人。
贈梁道人
作者：蘇軾
朝代：宋

采藥壺公處處過，笑看金狄手摩挲。
老人大父識君久，造物小兒如子何。
寒盡山中無曆日，雨斜江上一漁簑。
神仙護短多官府，未厭人間醉踏歌。
贈楊耆
作者：蘇軾
朝代：宋

孤村漸雨逐秋凉，逆旅愁人怨夜長。
不寐相看惟櫪馬，悲歌互答有寒螿。
天寒滯穗猶橫畝，歲晚空機任倚牆。
勸爾一杯聊復睡，人間貧富海茫茫。
贈江州景德長老
作者：蘇軾
朝代：宋

白足高僧解達觀，安排春事滿幽欄。
不須天女來相試，總把空花眼裏看。
贈治易僧智周
作者：蘇軾
朝代：宋

寒窗孤坐凍生瓶，尚把遺編照露螢。
閣束九師新得妙，夢吞三畫舊通靈。
斷弦挂壁知音喪，揮麈空山亂石聽。
齋罷何須更臨水，胸中自有洗心經。
贈清凉寺和長老
作者：蘇軾
朝代：宋

代北初辭沒馬塵，江南來見卧雲人。
問禪不契前三語，施佛空留丈六身。
老去山林徒夢想，雨餘鐘鼓更清新。
會須一洗黄茅瘴，未用深藏白㲲巾。
贈潘谷
作者：蘇軾
朝代：宋

潘郎曉踏河陽春，明珠白璧驚市人。
那知望拜馬蹄下，胸中一斛泥與塵。
何似墨潘穿破褐，琅琅翠餠敲玄笏。
布衫漆黑手如龜，未害冰壺貯秋月。
世人重耳輕目前，區區張李爭媸妍。
一朝入海尋李白，空看人間畫墨仙。
贈狄崇班季子
作者：蘇軾
朝代：宋

狄生臂鷹來，見客不會揖。
踞牀咤得雋，借筯數禽入。
短後椈豹裘，猶濺猩血濕。
指呼索酒嘗，快作長鯨吸。
半酣論刀槊，怒髮欲起立。
北方老猘子，狂突尚不縶。
要須此慓悍，氣壓邊烽急。
夜走追鋒車，生斬活離級。
持歸獻天王，封侯穩可拾。
何爲走獵師，日使羣毛泣。
贈王仲素寺丞
作者：蘇軾
朝代：宋

養氣如養兒，棄官如棄泥。
人皆笑子拙，事定竟誰迷。
歸耕獨患貧，問子何所齎。
尺宅足自庇，寸田有餘畦。
明珠照短褐，陋室生虹霓。
雖無孔方兄，顧有法喜妻。
彈琴一長嘯，不答阮與嵇。
曹南劉夫子，名與子政齊。
家有鴻寶書，不鑄金褭蹄。
促膝問道要，遂蒙分刀圭。
不忍獨不死，尺書肯見梯。
我生本强鄙，少以氣自擠。
孤舟倒江河，赤手攬象犀。
年來稍自笑，留氣下暖臍。
苦恨聞道晚，意象颯已淒。
空見孫思邈，區區賦病梨。
贈王子直秀才
作者：蘇軾
朝代：宋

萬里雲山一破裘，杖端閑挂百錢游。
五車書已留兒讀，二頃田應爲鶴謀。
水底笙歌蛙兩部，山中奴婢橘千頭。
幅巾我欲相隨去，海上何人識故侯。
贈王寂
作者：蘇軾
朝代：宋

與君暫別不須嗟，俯仰歸來鬢未華。
記取江南烟雨裏，青山斷處是吾家。
贈王覯
作者：蘇軾
朝代：宋

何人生得寧馨子，今夜初逢掣筆郎。
莫怪圍棋忘瓜葛，已能作賦繼靈光。
贈眼醫王彥若
作者：蘇軾
朝代：宋

鍼頭如麥芒，氣出如車軸。
間關脈絡中，性命寄毛粟。
而況清浄眼，內景含天燭。
琉璃貯沆瀣，輕脆不任觸。
而子於其間，來往施鋒鏃。
笑談紛自若，觀者頸爲縮。
運鍼如運斤，去翳如拆屋。
常疑子善幻，他技雜符祝。
子言吾有道，此理君未矚。
形骸一塵垢，貴賤兩草木。
世人方重外，妄見瓦與玉。
而我初不知，刺眼如刺肉。
君看目與翳，是翳要非目。
目翳苟二物，易分如麥菽。
寧聞老農夫，去草更傷穀。
鼻端有餘地，肝膽分楚蜀。
吾於五輪間，蕩蕩見空曲。
如行九軌道，並驅無擊轂。
空花誰開落，明月自胐朒。
請問樂全堂，忘言老尊宿。
贈章默
作者：蘇軾
朝代：宋

章子親未葬，餘生抱羸疾。
朝吟噎鄰里，夜淚腐茵席。
前年黑花生，今歲白髮出。
身隨日月逝，恨與天地畢。
願求不毛田，親築長夜室。
難從王孫裸，未忍夏后堲。
五陵多豪士，百萬付一擲。
心知義財難，甘就貧友乞。
不辭毛髮施，行自丘山積。
此志苟朝遂，夕死真不戚。
誓求無生理，不踐有爲迹。
棄身尸陀林，烏鳶任狼藉。
贈葛葦
作者：蘇軾
朝代：宋

竹椽茅屋半摧傾，肯向蜂窠寄此生。
長恐波頭卷室去，欲將船尾載君行。
小詩試擬孟東野，大草閑臨張伯英。
消遣百年須底物，故應憐我不歸耕。
贈蒲澗信長老
作者：蘇軾
朝代：宋

優鉢曇花豈有花，問師此曲唱誰家。
已從子美得桃竹，不向安期覓棗瓜。
燕坐林間時有虎，高眠粥後不聞鴉。
勝游自古兼支許，爲采松肪寄一車。
贈蔡茂先
作者：蘇軾
朝代：宋

京城三日雨留人，吳市門前訪子真。
赤脚長鬚俱好事，新詩軟語坐生春。
鄴侯久有牙籤富，太史猶探禹穴新。
不惜爲君揮尺素，却憂善守備三鄰。
贈虔州術士謝晉臣
作者：蘇軾
朝代：宋

屬國新從海外歸，君平且莫下簾帷。
前生恐是盧行者，後學過呼韓退之。
死後人傳戒定慧，生時宿直斗牛箕。
憑君爲算行年看，便數生時到死時。
贈袁陟
作者：蘇軾
朝代：宋

是身如虛空，萬物皆我儲。
胡爲强分別，百金買田廬。
不見袁夫子，神馬載尻輿。
游乎無何有，一飯不願餘。
官湖爲我池，學舍爲我居。
何以遺子孫，此身自籧篨。
薰風暗楊柳，秋水靜芙蕖。
應觀我知子，不怪子知魚。
贈詩僧道通
作者：蘇軾
朝代：宋

雄豪而妙苦而腴，祇有琴聰與蜜殊。
語带烟霞從古少，氣含蔬筍到公無。
香林乍喜聞薝蔔，古井惟慚斷轆轤。
爲報韓公莫輕許，從今島可是詩奴。
贈鄭清叟秀才
作者：蘇軾
朝代：宋

風濤戰扶胥，海賊橫泥子。
胡爲犯二怖，博此一笑喜。
問君奚所欲，欲談仁義耳。
我才不逮人，所有聊足己。
安能相付與，過聽君誤矣。
霜風掃瘴毒，冬日稍清美。
年來萬事足，所欠惟一死。
澹然兩無求，滑浄空棐几。
贈錢道人
作者：蘇軾
朝代：宋

書生苦信書，世事仍臆度。
不量力所負，輕出千鈞諾。
當時一快意，事過有餘怍。
不知幾州鐵，鑄此一大錯。
我生涉憂患，常恐長罪惡。
靜觀殊可喜，脚淺猶容却。
而況錢夫子，萬事初不作。
相逢更何言，無病亦無藥。
贈陳守道
作者：蘇軾
朝代：宋

一氣混淪生復生，有形有心即有情。
共見利欲飲食事，各有爪牙頭角爭。
爭時怒發霹靂火，險處直在嵌巌坑。
人僞相加有餘怨，天真喪盡無純誠。
徒自取先用極力，誰知所得皆空名。
少微處士松柏寒，蓬萊真人冰玉清。
山是心兮海爲腹，陽爲神兮陰爲精。
渴飲靈泉水，饑食玉樹枝。
白虎化坎青龍離，鎖禁姹女關嬰兒。
樓臺十二紅玻璃，木公金母相東西。
純鉛真汞星光輝，烏升兔降無年期。
停顔却老只如此，哀哉世人迷不迷。
贈青濰將謝承制
作者：蘇軾
朝代：宋

吾皇有意縛單于，槌破銅山鑄虎符。
驍將新除三十六，精兵共領五千都。
周王常德須攘狄，漢帝雄才亦尚儒。
君學本兼文武術，功名不必讀孫吳。
贈黄山人
作者：蘇軾
朝代：宋

面頰照人元自赤，眉毛覆眼見來烏。
倦遊不擬談玄牝，示病何妨出白鬚。
絕學已生真定慧，說禪長笑老浮屠。
東坡若肯三年住，親與先生看藥爐。
贈黄州官妓
作者：蘇軾
朝代：宋

東坡五載黄州住，何事無言及李宜。
却似西川杜工部，海棠雖好不吟詩。
走筆謝呂行甫惠子魚
作者：蘇軾
朝代：宋

卧沙細肋吾方厭，通印長魚誰肯分。
好事東平貴公子，貴人不與與蘇君。
起伏龍行
作者：蘇軾
朝代：宋

何年白竹千鈞弩，射殺南山雪毛虎。
至今顱骨带霜牙，尚作四海毛蟲祖。
東方久旱千里赤，三月行人口生土。
碧潭近在古城東，神物所蟠誰敢侮。
上敧蒼石擁巌竇，下應清河通水府。
眼光作電走金蛇，鼻息爲雲擢烟縷。
當年負圖傳帝命，左右羲軒詔神禹。
爾來懷寶但貪眠，滿腹雷霆瘖不吐。
赤龍白虎戰明日，倒卷黄河作飛雨。
嗟我豈樂鬬兩雄，有事徑須煩一怒。
越州張中舍壽樂堂
作者：蘇軾
朝代：宋

青山偃蹇如高人，常時不肯入官府。
高人自與山有素，不待招邀滿庭戶。
卧龍蟠屈半東州，萬室鱗鱗枕其股。
背之不見與無同，狐裘反衣無乃魯。
張君眼力覷天奧，能遣荆棘化堂宇。
持頤宴坐不出門，收攬奇秀得十五。
才多事少厭閑寂，卧看雲煙變風雨。
筍如玉筯椹如簪，强飲且爲山作主。
不憂兒輩知此樂，但恐造物怪多取。
春濃睡足午窗明，想見新茶如潑乳。
趙令晏崔白大圖幅徑三丈
作者：蘇軾
朝代：宋

扶桑大繭如甕盎，天女織綃雲漢上。
往來不遣鳳銜梭，誰能鼓臂投三丈。
人間刀尺不敢裁，丹青付與濠梁崔。
風蒲半折寒雁起，竹間的皪橫江梅。
畫堂粉壁翻雲幕，十里江天無處著。
好卧元龍百尺樓，笑看江水拍天流。
趙倅成伯母生日致語口號
作者：蘇軾
朝代：宋

今朝壽酒泛黄花，鬰鬰葱葱氣滿家。
願得唐兒舞一曲，莫嫌國小向長沙。
趙德麟餞飲湖上舟中對月
作者：蘇軾
朝代：宋

老守惜春意，主人留客情。
官餘閑日月，湖上好清明。
新火發茶乳，溫風散粥餳。
酒闌紅杏闇，日落大隄平。
清夜除燈坐，孤舟擘岸撐。
逮君幘未墮，對此月猶橫。
趙成伯家有麗人僕忝鄉人不肯開樽徒吟春雪美句次韵一笑
作者：蘇軾
朝代：宋

繡簾朱戶未曾開，誰見梅花落鏡臺。
試問高吟三十韵，何如低唱兩三杯。
莫言衰鬢聊相映，須得纖腰與共回。
知道文君隔青瑣，梁園賦客肯言才。
趙既見和復次韵答之
作者：蘇軾
朝代：宋

長安小吏天所放，日夜歌呼和丞相。
豈知後世有阿瞞，北海樽前捉私釀。
先生未出禁酒國，詩語孤高常近謗。
幾回無酒欲沽君，却畏有司書簿帳。
酸寒可笑分一斗，日飲無何足袁盎。
更將險語壓衰翁，只恐自是臺無餉。
趙景貺以詩求東齋榜銘昨日聞都下寄酒來戲和其韵求分一壺作潤筆也
作者：蘇軾
朝代：宋

王孫天麒麟，眸子奧而澈。
囊空學逾富，屋陋人更傑。
我老書益放，筆落座驚掣。
欲求東齋銘，要飲西湖雪。
長瓶分未到，小硯乾欲裂。
不似淳于髠，一石要燭滅。
趙郎中往莒縣逾月而歸復以一壺遺之仍用前韵
作者：蘇軾
朝代：宋

東鄰主人游不歸，悲歌夜夜聞舂相。
門前人鬧馬嘶急，一家喜氣如春釀。
王事何曾怨獨賢，室人豈忍交謫謗。
大兒踉蹡越門限，小兒咿啞語繡帳。
定教舞袖掣伊凉，更想夜庖鳴甕盎。
題詩送酒君勿誚，免使退之嘲一餉。
趙郎中見和戲復答之
作者：蘇軾
朝代：宋

趙子吟詩如潑水，一揮三百六十字。
奈何效我欲尋醫，恰似西施藏白地。
趙子飲酒如淋灰，一年十萬八千杯。
若不令君早入務，飲竭東海生黄埃。
我衰臨政多繆錯，羨君精采如秋鶚。
頗哀老子令日飲，爲君坐嘯主畫諾。
趙閱道高齋
作者：蘇軾
朝代：宋

見公奔走謂公勞，聞公隠退云公高。
公心底處有高下，夢幻去來隨所遭。
不知高齋竟何義，此名之設緣吾曹。
公年四十已得道，俗緣未盡餘伊臯。
功名富貴皆逆旅，黄金知繫何人袍。
超然已了一大事，挂冠而去真秋毫。
坐看猿猱落罝罔，兩手未肯置所操。
乃知賢達與愚陋，豈直相去九牛毛。
長松百尺不自覺，企而羨者蓬與蒿。
我欲贏糧往問道，未應舉臂辭盧敖。
跋王進叔所藏畫五首 趙昌四季 其一
作者：蘇軾
朝代：宋

倚竹佳人翠袖長，天寒猶著薄羅裳。
揚州近日紅千葉，自是風流時世妝。
跋王進叔所藏畫五首 趙昌四季 其三
作者：蘇軾
朝代：宋

輕肌弱骨散幽葩，真是青裙兩髻丫。
便有佳名配黄菊，應緣霜後苦無花。
跋王進叔所藏畫五首 趙昌四季 其二
作者：蘇軾
朝代：宋

楓林翠壁楚江邊，躑躅千層不忍看。
開卷便知歸路近，劍南樵客爲施丹。
跋王進叔所藏畫五首 趙昌四季 其四
作者：蘇軾
朝代：宋

遊蜂掠盡粉絲黄，落蕊猶收蜜露香。
待得春風幾枝在，年來殺菽有飛霜。
跋王進叔所藏畫五首·徐熙杏花
作者：蘇軾
朝代：宋

江左風流王謝家，盡携書畫到天涯。
却因梅雨丹青暗，洗出徐熙落墨花。
踏莎行
作者：蘇軾
朝代：宋

山秀芙蓉，溪明罨畫。真遊洞穴滄波下。臨風慨想斬蛟靈，長橋千載猶橫跨。解佩投簪，求田問舍。黃雞白酒漁樵社。元龍非復少時豪，耳根洗盡功名話。
踏莎行
作者：蘇軾
朝代：宋

這個禿奴，修行忒煞。雲山頂上空持戒。一從迷戀玉樓人，鶉衣百結渾無奈。毒手傷人，花容粉碎。空空色色今何在。臂間刺道苦相思，這回還了相思債。
軾以去歲春夏侍立邇英而秋冬之交子由相繼入侍次韵絕句四首各述所懷·其一
作者：蘇軾
朝代：宋

曈曈日脚曉猶清，細細槐花暖欲零。
坐閱諸公半廊廟，時看黄色起天庭。
軾以去歲春夏侍立邇英而秋冬之交子由相繼入侍次韵絕句四首各述所懷·其三
作者：蘇軾
朝代：宋

兩鶴摧頹病不言，年來相繼亦乘軒。
誤聞九奏聊飛舞，可得徘徊爲啄吞。
軾以去歲春夏侍立邇英而秋冬之交子由相繼入侍次韵絕句四首各述所懷·其二
作者：蘇軾
朝代：宋

上樽初破早朝寒，茗碗仍霑講舌乾。
陛楯諸郎空雨立，故應慚悔不儒冠。
軾以去歲春夏侍立邇英而秋冬之交子由相繼入侍次韵絕句四首各述所懷·其四
作者：蘇軾
朝代：宋

微生偶脫風波地，晚歲猶存鐵石心。
定似香山老居士，世緣終淺道根深。
軾在潁州與趙德麟同治西湖未成改揚州三月十六日湖成德麟有詩見懷次其韵
作者：蘇軾
朝代：宋

太山秋毫兩無窮，鉅細本出相形中。
大千起滅一塵裏，未覺杭潁誰雌雄。
我在錢塘拓湖淥，大隄士女爭昌丰。
六橋橫絕天漢上，北山始與南屏通。
忽驚二十五萬丈，老葑席卷蒼雲空。
朅來潁尾弄秋色，一水縈带昭靈宮。
坐思吳越不可到，借君月斧修朣朧。
二十四橋亦何有，換此十頃玻璃風。
雷塘水乾禾黍滿，寶釵耕出餘鸞龍。
明年詩客來弔古，伴我霜夜號秋蟲。
軾欲以石易畫晉卿難之穆父欲兼取二物穎叔欲焚畫碎石乃復次前韵并解二詩之意
作者：蘇軾
朝代：宋

春冰無真堅，霜葉失故綠。
鷃疑鵬萬里，蚿笑夔一足。
二豪爭攘袂，先生一捧腹。
明鏡既無臺，浄瓶何用蹙。
盆山不可隠，畫馬無由牧。
聊將置庭宇，何必棄溝瀆。
焚寶真愛寶，碎玉未忘玉。
久知公子賢，出語耆年伏。
欲觀轉物妙，故以求馬卜。
維摩既復捨，天女還相逐。
授之無盡燈，照此久幽谷。
定心無一物，法樂勝五欲。
三峨吾鄉里，萬馬君部曲。
卧雲行歸休，破賊見神速。
軾近以月石硯屏獻子功中書公復以涵星硯獻純父侍講子功有詩純父未也復以月石風林屏贈之謹和子功詩並求純父數句
作者：蘇軾
朝代：宋

紫潭出玄雲，翳我潭中星。
獨有潭上月，倒掛紫翠屏。
我老不看書，默坐養此昏花睛。
時時一開眼，見此雲月眼自明。
久知世界一泡影，大小真僞何足評。
笑彼三子歐梅蘇，無事自作雪羽爭。
故將屏硯送兩范，要使珠璧栖窗櫺。
大范忽長謠，語出月脇令人驚。
小范當繼之，說破星心如雞鳴。
牀頭復一月，下有風林橫。
急送小范家，護此涵星泓。
願從少陵博一句，山木盡與洪濤傾。
辛丑十一月十九日既與子由別於鄭州西門之外馬上賦詩一篇寄之
作者：蘇軾
朝代：宋

不飲胡爲醉兀兀，此心已逐歸鞍發。
歸人猶自念庭闈，今我何以慰寂寞。
登高回首坡壠隔，但見烏帽出復沒。
苦寒念爾衣裘薄，獨騎瘦馬踏殘月。
路人行歌居人樂，童僕怪我苦悽惻。
亦知人生要有別，但恐歲月去飄忽。
寒燈相對記疇昔，夜雨何時聽蕭瑟。
君知此意不可忘，慎勿苦愛高官職。
辨道歌
作者：蘇軾
朝代：宋

北方正氣名袪邪，東郊西應歸中華。
離南爲室坎爲家，先凝白雪生黄芽。
黄河流駕紫河車，水精池産紅蓮花。
赤龍騰霄驚盤蛇，姹女含笑嬰兒呀。
十二樓瞰靈泉䨟，華池玉液陰交加。
子馳午前無停差，三田聚寶真生涯。
龜精鳳髓填谽谺，天地駭有鬼神嗟。
一丹休別內外砂，長修久餌須升遐。
腸中澄結無餘柤，俗骨變換顔如葩。
哀哉世人爭齒牙，指僞爲真正爲哇。
輕肥甘美形驕奢，譎詭詐妄言矜誇。
遊鱼在網兔在罝，一氣頓盡猶嘔啞。
餘生所託誠棲槎，九原枯髀如亂麻。
胡不斷衆如鏌鋣，空與利名交撐拏。
胡不騰踏如文騧，可惜貪愛相漫洿。
真心道意非不嘉，餐金閑暇非虛譁。
何須橫議相疵瘕，衆口並發鳴羣鴉。
安知聚散同魚蝦，自纏如繭居如蝸。
日懷嗔喜甘籠笯，其去死地猶獵豭。
吾恨爾見有所遮，海波或至驚井蛙。
烏輪即晚蟾影斜，吾時俱睹超雲霞。
辯才老師退居龍井不復出入余往見之嘗出至風篁嶺左右驚曰遠公復過虎溪矣辯才笑曰杜子美不云乎與子成二老來往亦風流因作亭嶺上名曰過溪亦曰二老謹次辯才韵
作者：蘇軾
朝代：宋

日月轉雙轂，古今同一丘。
惟此鶴骨老，凜然不知秋。
去住兩無礙，人天爭挽留。
去如龍出山，雷雨卷潭湫。
來如珠還浦，魚鼈爭駢頭。
此生暫寄寓，常恐名實浮。
我比陶令愧，師爲遠公優。
送我還過溪，溪水當逆流。
聊使此山人，永記二老游。
大千在掌握，寧有別離憂。
迨作淮口遇風詩戲用其韵
作者：蘇軾
朝代：宋

我詩如病驥，悲鳴向衰草。
有兒真驥子，一噴羣馬倒。
養氣勿吟哦，聲名忌太早。
風濤借筆力，勢逐孤雲掃。
何如陶家兒，遶舍覓梨棗。
君看押强韵，已勝郊與島。
述古以詩見責屢不赴會復次前韵
作者：蘇軾
朝代：宋

我生孤僻本無鄰，老病年來益自珍。
肯對紅裙辭白酒，但愁新進笑陳人。
北山怨鶴休驚夜，南畝巾車欲及春。
多謝清時屢推轂，狶膏那解轉方輪。
述古聞之明日即至坐上復用前韵同賦
作者：蘇軾
朝代：宋

仙衣不用剪刀裁，國色初酣卯酒來。
太守問花花有語，爲君零落爲君開。
追和子由去歲試舉人洛下所寄九首 暴雨初晴樓上晚景 其一
作者：蘇軾
朝代：宋

秋後風光雨後山，滿城流水碧潺潺。
烟雲好處無多子，及取昏鴉未到間。
追和子由去歲試舉人洛下所寄九首 暴雨初晴樓上晚景 其三
作者：蘇軾
朝代：宋

白汗翻漿午景前，雨餘風物便蕭然。
應傾半熟鵝黄酒，照見新晴水碧天。
追和子由去歲試舉人洛下所寄九首 暴雨初晴樓上晚景 其二
作者：蘇軾
朝代：宋

洛邑從來天地中，嵩高蒼翠北邙紅。
風流耆舊消磨盡，只有青山對病翁。
追和子由去歲試舉人洛下所寄九首 暴雨初晴樓上晚景 其五
作者：蘇軾
朝代：宋

客路三年不見山，上樓相對夢魂間。
明朝却踏紅塵去，羞向清伊照病顔。
追和子由去歲試舉人洛下所寄九首 暴雨初晴樓上晚景 其四
作者：蘇軾
朝代：宋

疾雷破屋雨翻河，一掃清風未覺多。
應似畫師吳道子，高堂巨壁寫降魔。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其一
作者：蘇軾
朝代：宋

寓世身如夢，安閑日似年。
敗蒲翻覆卧，破裓再三連。
勸客眠風竹，長齋飲石泉。
回頭萬事錯，自笑覺師賢。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其三
作者：蘇軾
朝代：宋

朱瑶唐晚輩，得法尚雄深。
滿寺空遺跡，何人識苦心。
長廊敧雨脚，破壁撼鐘音。
成壞無窮事，他年復弔今。
追和子由去歲試舉人洛下所寄九首 過廣愛寺見三學演師觀楊惠之塑寶山朱瑶畫文殊普賢 其二
作者：蘇軾
朝代：宋

妙迹苦難尋，茲山見幾層。
亂峰螺髻出，絕澗陣雲崩。
措意元同畫，觀空欲問僧。
莫教林下意，終老歎何曾。
追和子由去歲試舉人洛下所寄九首·韓子華石淙莊
作者：蘇軾
朝代：宋

絳侯百萬兵，尚畏書牘背。
功名意不已，數與危機會。
我公抱絕識，凜凜鎮橫潰。
欲收伊呂迹，遠與巢由對。
誓言雖未從，久已斷諸內。
區區爲懷祖，頗覺羲之隘。
此身隨造物，一葉舞澎湃。
田園不早定，歸宿終安在。
彼美石淙莊，每到百事廢。
泉流知人意，屈折作濤瀨。
寒光洗肝膈，清響跨竽籟。
我舊門前客，放言不自外。
園中亦何有，薈蔚可勝計。
請公試回首，歲晚餘蒼檜。
追和戊寅歲上元
作者：蘇軾
朝代：宋

賓鴻社燕巧相違，白鶴峰頭白板扉。
石建方欣洗牏厠，姜龐不解歎蠨蝛。
一龕京口嗟春夢，萬炬錢塘憶夜歸。
合浦賣珠無復有，當年笑我泣牛衣。
追和沈遼贈南華老詩
作者：蘇軾
朝代：宋

善哉彼上人，了知明鏡臺。
歡然不我厭，肯致遠公杯。
莞爾無心雲，胡爲出岫來。
一堂安寂滅，卒歲扃蒼苔。
追餞正輔表兄至博羅賦詩爲別
作者：蘇軾
朝代：宋

孤臣南遊墮黄菅，君亦何事來牧蠻。
艤舟蜑戶龍岡窟，置酒椰葉桄榔間。
高談已笑衰語陋，傑句尤覺清詩孱。
博羅小縣僧舍古，我不忍去君忘還。
君應回望秦與楚，夢涉漢水愁秦關。
我亦坐念高安客，神遊黄蘗參洞山。
何時曠蕩洗瑕垢，與君歸駕相追攀。
梨花寒食隔江路，兩山遥對雙烟鬟。
歸耕不用一錢物，惟要兩脚飛孱顔。
玉牀丹鏃記分我，助我金鼎光斕斑。
送任伋通判黄州兼寄其兄孜
作者：蘇軾
朝代：宋

吾州之豪任公子，少年盛壯日千里。
無媒自進誰識之，有才不用今老矣。
別來十年學不厭，讀破萬卷詩愈美。
黄州小郡夾溪谷，茅屋數家依竹葦。
知命無憂子何病，見賢不薦誰當恥。
平泉老令更可悲，六十青衫貧欲死。
桐鄉遺老至今泣，潁川大姓誰能箠。
因君寄聲問消息，莫對黄鷂矜爪觜。
送佛面杖與羅浮長老
作者：蘇軾
朝代：宋

十方三界世尊面，都在東坡掌握中。
送與羅浮德長老，携歸萬竅總號風。
送俞節推
作者：蘇軾
朝代：宋

吳興有君子，淡如朱絲琴。
一唱三太息，至今有遺音。
嗟余與夫子，相避如辰參。
猶喜見諸郎，窈然清且深。
異時多良士，末路喪初心。
我生不有命，其肯枉尺尋。
送別
作者：蘇軾
朝代：宋

鴨頭春水濃如染，水面桃花弄春臉。
衰翁送客水邊行，沙襯馬蹄烏帽點。
昂頭問客幾時歸，客道秋風黄葉飛。
繫馬綠楊開口笑，傍山依約見斜暉。
送劉寺丞赴餘姚
作者：蘇軾
朝代：宋

中和堂後石楠樹，與君對牀聽夜雨。
玉笙哀怨不逢人，但見香烟橫碧縷。
謳吟思歸出無計，坐想蟋蟀空房語。
明朝開鎖放觀潮，豪氣正與潮爭怒。
銀山動地君不看，獨愛清香生雲霧。
別來聚散如宿昔，城郭空存鶴飛去。
我老人間萬事休，君亦洗心從佛祖。
手香新寫法界觀，眼浄不覷登伽女。
餘姚古縣亦何有，龍井白泉甘勝乳。
千金買斷顧渚春，似與越人降日注。
送劉攽倅海陵
作者：蘇軾
朝代：宋

君不見阮嗣宗，臧否不挂口。
莫誇舌在齒牙牢，是中惟可飲醇酒。
讀書不用多，作詩不須工。
海邊無事日日醉，夢魂不到蓬萊宮。
秋風昨夜入庭樹，蒓絲未老君先去。
君先去，幾時回。
劉郎應白髮，桃花開不開。
送劉道原歸覲南康
作者：蘇軾
朝代：宋

晏嬰不滿六尺長，高節萬仞陵首陽。
青衫白髮不自歎，富貴在天那得忙。
十年閉戶樂幽獨，百金購書收散亡。
朅來東觀弄丹墨，聊借舊史誅姦强。
孔融不肯下曹操，汲黯本是輕張湯。
雖無尺箠與寸刃，口吻排擊含風霜。
自言靜中閱世俗，有似不飲觀酒狂。
衣巾狼藉又屢舞，傍人大笑供千場。
交朋翩翩去略盡，惟吾與子猶徬徨。
世人共棄君獨厚，豈敢自愛恐子傷。
朝來告別驚何速，歸意已逐征鴻翔。
匡廬先生古君子，挂冠兩紀鬢未蒼。
定將文度置膝上，喜動鄰里烹豬羊。
君歸爲我道名姓，幅巾他日容登堂。
送千乘千能兩侄還鄉
作者：蘇軾
朝代：宋

治生不求富，讀書不求官。
譬如飲不醉，陶然有餘歡。
君看龐德公，白首終泥蟠。
豈無子孫念，顧獨貽以安。
鹿門上冢回，牀下拜龍鸞。
躬耕竟不起，耆舊節獨完。
念汝少多難，冰雪落綺紈。
五子如一人，奉養真色難。
烹雞獨饋母，自饗苜蓿盤。
口腹恐累人，寧我食無肝。
西來四千里，敝袍不言寒。
秀眉似我兄，亦復心閑寬。
忽然舍我去，歲晚留餘酸。
我豈軒冕人，青雲意先闌。
汝歸蒔松菊，環以青琅玕。
榿陰三年成，可以挂我冠。
清江入城郭，小圃生微瀾。
相從結茅舍，曝背談金鑾。
送南屏謙師
作者：蘇軾
朝代：宋

道人曉出南屏山，來試點茶三昧手。
忽驚午盞兔毛斑，打作春甕鵝兒酒。
天台乳花世不見，玉川風腋今安有。
先生有意續茶經，會使老謙名不朽。
送參寥師
作者：蘇軾
朝代：宋

上人學苦空，百念已灰冷。
劍頭惟一鷄，焦穀無新穎。
胡爲逐吾輩，文字爭蔚炳。
新詩如玉屑，出語便清警。
退之論草書，萬事未嘗屏。
憂愁不平氣，一寓筆所騁。
頗怪浮屠人，視身如丘井。
頹然寄淡泊，誰與發豪猛。
細思乃不然，真巧非幻影。
欲令詩語妙，無厭空且靜。
靜故了羣動，空故納萬境。
閱世走人間，觀身卧雲嶺。
鹹酸雜衆好，中有至味永。
詩法不相妨，此語更當請。
送司勳子才丈赴梓州
作者：蘇軾
朝代：宋

別日已苦迫，見日未可期。
曷不惜此日，相從把酒巵。
人生初甚樂，譬若枰上棋。
縱橫聽汝手，聚散豈吾知。
胡爲復嗟嘆，實恨相識遲。
念昔非親舊，聞名自童兒。
不見常隠憂，見之百憂披。
相從未云幾，別淚遽已垂。
有如雲間鶴，影過落寒池。
舉頭已千里，可見不可追。
我本蜀諸生，能言公少時。
初爲成都掾，治獄官苦卑。
高才絕倫輩，邦伯忘等夷。
是時最少年，白皙未有髭。
風流能痛飲，敏捷好論詩。
勇於鞲上鷹，不啻囊中錐。
去蜀曾未久，得縣復來眉。
簿書紛滿前，指畫渙無疑。
一年吏已服，漸能省鞭笞。
二年民盡信，不復煩文移。
三年厭閑寂，終日事桐絲。
客來投其轄，醉倒不容辭。
至今三十年，父老猶嗟咨。
東川晚乃至，觀者塞路岐。
但見東人喜，不知西人悲。
如今又繼往，人事亦可奇。
嗟此信偶然，或云數使之。
王城多高爵，要路人爭馳。
公來席未暖，去不淅晨炊。
屢爲蜀人得，毋乃天見私。
吾徒本學道，窮達理素推。
況爲二千石，所至可樂嬉。
細思爲縣日，賓友存者誰。
或終卧茅屋，或去懸金龜。
或已登鬼籍，墓木如門楣。
感時何倏忽，撫舊應涕洟。
紫綬著更好，紅顔蔚不衰。
權奇玉勒馬，阿那胡琴姬。
逢人可與樂，慎勿苦相思。
送呂希道知和州
作者：蘇軾
朝代：宋

去年送君守解梁，今年送君守歷陽。
年年送人作太守，坐受塵土堆胸腸。
君家聯翩三將相，富貴未已今方將。
鳳雛驥子生有種，毛骨往往傳諸郎。
觀君崛鬰負奇表，便合劍珮趨明光。
胡爲小郡屢奔走，征馬未解風帆張。
我生本是便江海，忍耻未去猶徬徨。
無言贈君有長歎，美哉河水空洋洋。
送呂昌朝知嘉州
作者：蘇軾
朝代：宋

不羨三刀夢蜀都，聊將八詠繼東吳。
卧看古佛淩雲閣，敕賜詩人明月湖。
得句會應緣竹鶴，思歸寧復爲蓴鱸。
橫空好在修眉色，頭白猶堪乞左符。
送呂行甫司門倅河陽
作者：蘇軾
朝代：宋

結交不在久，傾蓋如平生。
識子今幾日，送別亦有情。
子生公相家，高義久崢嶸。
天才既超詣，世故亦屢更。
譬如追風驥，豈免羈與纓。
念我山中人，久與麋鹿并。
誤出挂世網，舉動俗所驚。
歸田雖未果，已覺去就輕。
河陽豈云遠，出處恐異程。
便當從此別，有酒無徒傾。
送周朝議守漢州
作者：蘇軾
朝代：宋

茶爲西南病，岷俗記二李。
何人折其鋒，矯矯六君子。
君家尤出力，流落初坐此。
謂當收桑榆，華髮看劍履。
胡爲犯風雪，歲晚行未已。
念歸誠得計，顧自爲謀耳。
吾聞江漢間，瘡痏有未起。
莫輕龔遂老，君王付尺箠。
召還當有詔，挽袖謝鄰里。
猶堪作水衡，供張園林美。
送周正孺知東川
作者：蘇軾
朝代：宋

得郡書生榮，還家昔人重。
而況東西川，千騎許上冢。
里門下車入，父老自驚聳。
端如何武賢，不事長卿寵。
清時養材傑，杞梓方培擁。
未應遺合抱，取用及把拱。
如君尚出麾，顧我宜耕壟。
先歸謝先手，求去悔不勇。
豈云慕廉退，實自知衰冗。
爲君掃棠陰，畫像或相踵。
送喬仝寄賀君六首·其一
作者：蘇軾
朝代：宋

君年二十美且都，初得惡疾墮眉鬚。
紅顔白髮驚妻孥，覽鏡自嫌欲棄軀。
結茅窮山啖松腴，路逢逃秦博士盧。
方瞳照野清而癯，再拜未起煩一呼。
覺知此身了非吾，炯然蓮花出泥塗。
隨師東游渡濰邞，山頭見我兩輪朱。
豈知仙人混屠沽，爾來八十胸垂胡。
上山如飛嗔人扶，東歸有約不敢渝。
新年當參老仙儒，秋風西來下雙鳬，得棗如瓜分我無。
送喬仝寄賀君六首·其三
作者：蘇軾
朝代：宋

曾謁東封玉輅塵，幅巾短褐亦逡巡。
行宮夜奏空名姓，悵望雲霞縹緲人。
送喬仝寄賀君六首·其二
作者：蘇軾
朝代：宋

生長兵間早脫身，晚爲元祐太平人。
不驚渤海桑田變，來看龜蒙漏澤春。
送喬仝寄賀君六首·其五
作者：蘇軾
朝代：宋

舊聞父老晉郎官，已作飛騰變化看。
聞道東蒙有居處，願供薪水看燒丹。
送喬仝寄賀君六首·其六
作者：蘇軾
朝代：宋

千古風流賀季真，最憐嗜酒謫仙人。
狂吟醉舞知無益，粟飯藜羹間養神。
送喬仝寄賀君六首·其四
作者：蘇軾
朝代：宋

垂老區區豈爲身，微言一發重千鈞。
始知不見高皇帝，正似商山四老人。
送喬施州
作者：蘇軾
朝代：宋

恨無負郭田二頃，空有載行書五車。
江上青山橫絕壁，雲間細路躡飛蛇。
雞號黑暗通蠻貨，蜂鬧黄連採蜜花。
共怪河南門下客，不應萬里向長沙。
送子由使契丹
作者：蘇軾
朝代：宋

雲海相望寄此身，那因遠適更沾巾。
不辭驛騎淩風雪，要使天驕識鳳麟。
沙漠回看清禁月，湖山應夢武林春。
單于若問君家世，莫道中朝第一人。
送孔郎中赴陝郊
作者：蘇軾
朝代：宋

驚風擊面黄沙走，西出崤函脫塵垢。
使君來自古徐州，聲震河潼殷關右。
十里長亭聞鼓角，一川秀色明花柳。
北臨飛檻卷黄流，南望青山如峴首。
東風吹開錦繡谷，淥水翻動蒲萄酒。
訟庭生草數開樽，過客如雲牢閉口。
送孫勉
作者：蘇軾
朝代：宋

昔年罷東武，曾過北海縣。
白河翻雪浪，黄土如蒸麪。
桑麻冠東方，一熟天下賤。
是時累饑饉，常苦盜賊變。
每憐追胥官，野宿風裂面。
君爲淮南秀，文采照金殿。
胡爲事奔走，投筆腰羽箭。
更被髯將軍，豪篇來督戰。
親程三郡士，玉石不能衒。
欲知君得人，失者亦稱善。
君才無不可，要使經百鍊。
吾詩堪咀嚼，聊送別酒嚥。
送孫著作赴考城兼寄錢醇老李邦直二君於孫處有書見及
作者：蘇軾
朝代：宋

使君閑如雲，欲出誰肯伴。
清風獨無事，一嘯亦可喚。
來從白蘋洲，吹我明月觀。
門前遠行客，青衫流白汗。
問子何匆匆，王事不可緩。
故人錢與李，清廟兩圭瓚。
蔚爲萬乘器，尚記溝中斷。
子亦東南珍，價重不可算。
別情何以慰，酒盡對空案。
惟持一榻凉，勸子巾少岸。
北風那復有，塵土飛灰炭。
欲寄二大夫，發發不可絆。
送安惇秀才失解西歸
作者：蘇軾
朝代：宋

舊書不厭百回讀，熟讀深思子自知。
他年名宦恐不免，今日棲遲那可追。
我昔家居斷還往，著書不暇窺園葵。
朅來東游慕人爵，棄去舊學從兒嬉。
狂謀謬算百不遂，惟有霜鬢來如期。
故山松柏皆手種，行且拱矣歸何時。
萬事早知皆有命，十年浪走寧非癡。
與君未可較得失，臨別惟有長嗟咨。
送宋君用遊輦下
作者：蘇軾
朝代：宋

暴雨漲荒溪，尺水生洪流。
中有潑潑鯉，泛然方快遊。
安知赤日爍，沸浪生浮漚。
石密岸狹束，鱗鬣窘若囚。
一失在藻樂，遂有轍鮒憂。
誓將泛江湖，雪此喣沫羞。
江湖與荒溪，巨細雖不侔。
此流彼之派，聯接詎阻修。
超然奮躍去，勢若鷹離鞲。
浮沉謝羣蛙，窟穴依長洲。
洗刷沮洳泥，被服白紋裘。
誰知歲月久，湧浪生咽喉。
頼爾溪中物，雖困有遠謀。
不似沼沚間，四合獄萬鯫。
縱知有江湖，綿綿隔山丘。
人生豈異此，窮達皆有由。
吾鄉廣平君，少與輕薄遊。
堆金等屋梁，䆉稏百頃秋。
朝廷羅紅顔，夜庖炙肥牛。
落魄窮書生，多以金帛收。
高貲一朝盡，里巷誰青眸。
兒女號饑寒，親友寡饋賙。
中夜起長嘆，慷慨商聲謳。
我非田農家，安能事耝耰。
又非將帥種，不慣揮戈矛。
平生負壯氣，豈可遂爾休。
今我中丞公，位隆職兼優。
官爵連九族，一門千驊騮。
雖云富貴殊，敢以貧賤投。
姻戚苦未遠，我困豈我魗。
八月秋風高，駕言動輕輈。
將行來告別，求贈安敢廋。
嗟子窮已甚，倚伏理亦周。
溪魚解如此，况子知公侯。
馬壯僕正健，去去其無留。
送宋構朝散知彭州迎侍二親
作者：蘇軾
朝代：宋

東來誰迎使君車，知是丈人屋上烏。
丈人今年二毛初，登樓上馬不用扶。
使君負弩爲前驅，蜀人不復談相如。
老幼化服一事無，有鞭不施安用蒲。
春波如天漲平湖，鞓紅照坐香生膚。
帣鞲上壽白玉壺，公堂登歌鳳將雛。
諸孫歡笑爭挽鬚，蜀人畫作西湖圖。
送家安國教授歸成都
作者：蘇軾
朝代：宋

別君二十載，坐失兩鬢青。
吾道雖艱難，斯文終典刑。
屢作退飛鷁，羞看乾死螢。
一落戎馬間，五見霜葉零。
夜談空說劍，春夢猶橫經。
新科復舊貫，童子方乞靈。
須煩凌雲手，去作入蜀星。
蒼苔高眹室，古柏文翁庭。
初聞編簡香，稍覺鋒鏑腥。
岷峨有雛鳳，梧竹養修翎。
嗚呼應嶰律，飛舞集虞廷。
吾儕便歸老，亦足慰餘齡。
送將官梁左藏赴莫州
作者：蘇軾
朝代：宋

燕南垂，趙北際，其間不合大如礪。
至今父老哀公孫，蒸土爲城鐵作門。
城中積穀三百萬，猛士如雲驕不戰。
一旦鼓角鳴地中，帳下美人空掩面。
豈如千騎平時來，笑談謦欬生風雷。
葛巾羽扇紅塵靜，投壺雅歌清燕開。
東方健兒虓虎樣，泣涕懷思廉恥將。
彭城老守亦凄然，不見君家雪兒唱。
送小本禪師赴法雲
作者：蘇軾
朝代：宋

寓形天宇內，出處會有役。
澹然都無營，百年何由畢。
山林等憂患，軒冕亦戲劇。
我未即歸休，師寧便安逸。
王城滿豪傑，議論紛黑白。
聖諦第一義，對面誰不識。
師來亦何事，孤月挂空碧。
是身如浮雲，安得限南北。
出岫本無心，既雨歸亦得。
珠泉有舊約，何年挂瓶錫。
送岑著作
作者：蘇軾
朝代：宋

懶者常似靜，靜豈懶者徒。
拙則近於直，而直豈拙歟。
夫子靜且直，雍容時卷舒。
嗟我復何爲，相得歡有餘。
我本不違世，而世與我殊。
拙於林間鳩，懶於冰底魚。
人皆笑其狂，子獨憐其愚。
直者有時信，靜者不終居。
而我懶拙病，不受砭藥除。
臨行怪酒薄，已與別淚俱。
後會豈無時，遂恐出處疏。
惟應故山夢，隨子到吾廬。
送張嘉州
作者：蘇軾
朝代：宋

少年不願萬戶侯，亦不願識韓荆州。
頗願身爲漢嘉守，載酒時作凌雲遊。
虛名無用今白首，夢中却到龍泓口。
浮雲軒冕何足言，惟有江山難入手。
峨眉山月半輪秋，影入平羌江水流。
謫仙此語誰解道，請君見月時登樓。
笑談萬事真何有，一時付與東巌酒。
歸來還受一大錢，好意莫違黄髮叟。
送張嘉父長官
作者：蘇軾
朝代：宋

都城昔傾蓋，駿馬初服輈。
再見江湖間，秋鷹已離鞲。
於今三會合，每進不少留。
豫章既可識，瑚璉誰當收。
微官有民社，妙割無雞牛。
歸來我益敬，器博用自周。
百年子初筵，我已迫旅酬。
但當寄苦語，高節貫白頭。
送張天覺得山字
作者：蘇軾
朝代：宋

西登太行嶺，北望清凉山。
晴空浮五髻，晻靄卿雲間。
餘光入巌石，神草出茅菅。
何人相指似，稍稍落人寰。
能令墮指兒，虬髯茁冰顔。
祝君如此草，爲民已痌瘝。
我亦老且病，眼花腰脚頑。
念當勤致此，莫作河東慳。